Johannes 5 | Bibel online |Terjemahan Dunia Baru\nSahalak baoa dipamalum di Betesda (1-18)\nJesus mandapot huaso sian Amana (19-24)\nBegeon ni na mate ma soara ni Jesus (25-30)\nBarita taringot tu Jesus (31-47)\n5 Dungkon i, adong ma perayaan ni halak Jahudi jala borhat ma Jesus tu Jerusalem. 2 Disi, jonok tu Harbangan Biru-biru adong do sada kolam paridian na digoari Betesda di bahasa Heber. Adong do lima inganan manisio di paridian i. 3 Torop do disi marpeakan na marsahit, na mapitung, na pangpang dohot na lumpu. 4 *—— 5 Disi adong ma sahalak baoa naung 38 taon marsahit. 6 Diida Jesus ma ibana peak disi jala diboto do naung leleng ibana marsahit. Gabe didok Jesus ma tu ibana, “Olo do ho malum?” 7 Dialusi na marsahit i ma, “Tingki gunsang aekna ndang adong na mamboan ahu masuk tu kolam i Amang. Tingki naeng masuk ahu tusi, nunga parjolo masuk na asing.” 8 Didok Jesus ma tu ibana, “Hehe ma ho! Boan ma tikkarmi* jala mardalan ma ho.” 9 Laos satongkin i, malum ma baoa i. Diboan ma tikkarna* i jala mardalan ma ibana. Ari Sabbat do tingki i. 10 Dung i didok halak Jahudi ma tu na dipamalum i, “Ari Sabbat do saonari. Alani i, ndang boi boanonmu tikkarmi.”* 11 Alai dialusi ibana ma nasida, “Halak na pamalumhon ahu i do na mandok tu ahu, ‘Boan ma tikkarmi* jala mardalan ma ho.’” 12 Disungkun nasida ma ibana, “Ise do halak na marsuru ho mamboan i jala mardalan?” 13 Alai ndang diboto halak na malum i ise na pamalumhon ibana, ai ndang tarida be Jesus alani torop ni jolma na disi. 14 Dung i pajumpang ma Jesus dohot baoa i di bagas joro jala didok ma tu ibana, “Saonari nunga malum ho. Alani i unang be ulahon dosa, asa unang masa tu ho na umposi.” 15 Dung i laho ma baoa i, dipaboa ibana ma tu halak Jahudi, Jesus do na pamalumhon ibana. 16 Mulai sian i ma sogo roha ni halak Jahudi tu Jesus, ala dipamalum ibana do na marsahit di ari Sabbat. 17 Didok Jesus ma tu nasida, “Tongtong do karejo Damang sahat tu saonari, jala ahu pe tongtong do songon i.” 18 Alani hatana i, lam marsitutu ma halak Jahudi mangalului dalan laho mambunu Jesus. Ai didok roha nasida, ndang holan ari Sabbat be dialo ibana, alai dohot do alani hatana na mandok Amana do Debata. Marhite i, dipados ibana do dirina tu Debata. 19 Alai songon on ma alus ni Jesus tu nasida, “Tutu do na hudok on tu hamu, ndang adong manang aha pe na niulahon ni Anak i mangihuthon sangkapna sandiri. Alai na niidana diulahon Ama i, holan i do diulahon ibana. Ai manang aha na niulahon ni Ama i, laos songon i do diulahon Anak i. 20 Dihaholongi Ama i do Anak i jala dipatuduhon do sude na niulana tu ibana. Patuduhonon ni Ama i dope tu Anak i angka ulaon na umbalga sian i, asa longang rohamuna. 21 Songon Ama i na pahehehon halak na mate jala pangoluhon nasida, Anak i pe pangoluonna do manang ise lomo ni rohana. 22 Ai ndang diuhumi Ama i manang ise pe, alai dilehon do tu Anak i huaso laho manguhumi saluhutna. 23 Asa sude pasangaphon Anak i dos songon nasida pasangaphon Ama i. Manang ise na so pasangaphon Anak i, ndang dipasangap nasida Ama na marsuru ibana. 24 Tutu do na hudok on tu hamu, manang ise na manangihon hatangku jala porsea tu Ama na marsuru ahu, dapotna do hangoluan na saleleng ni lelengna. Jala ndang mate manang diuhumi be ibana, alai dapotna ma hangoluan. 25 “Tutu do na hudok on tu hamu, na ro ma tingkina jala saonari ma i, begeon ni angka na mate ma soara ni Anak ni Debata jala mangolu ma manang ise na mamparrohahon i. 26 Marhuaso do Ama i laho mangalehon hangoluan jala dilehon ibana do huaso laho mangalehon hangoluan tu Anak i. 27 Jala dilehon Ama i do tu ibana huaso laho manguhumi, ai ibana do Anak ni jolma i. 28 Unang ma longang rohamuna, ai na ro ma tingkina begeon ni saluhut na di kuburan* i ma soarana 29 jala kaluar ma nasida. Angka sibahen na denggan hehe tu hangoluan jala angka sibahen na jahat hehe laho diuhumi. 30 Ai ndang adong na boi huulahon mangihuthon sangkaphu sandiri. Hombar tu na nidok ni Ama i do ahu manguhumi, jala tigor do panguhumanki ala ndang hubahen mangihuthon sangkaphu, alai sangkap ni na marsuru ahu i do na huihuthon. 31 “Molo holan ahu sandiri do na paboahon taringot tu diringku, ndang sintong na hupaboa i. 32 Alai adong do halak na asing na paboahon taringot tu ahu, jala huboto do sintong na pinaboana i taringot tu ahu. 33 Disuru hamu do angka halak mandapothon si Johannes jala nunga dipaboa ibana hasintongan i. 34 Sasintongna, ndang porlu di ahu paboaon ni halak taringot tu ahu, alai hupaboa pe on tu hamu asa boi do hamu malua. 35 Songon lampu na galak jala na marsinondang do si Johannes, alai satongkin do las rohamuna tu sinondangna i. 36 Alai rumingkot do na hupaboa sian na pinaboa ni si Johannes. Ai ulaon na nilehon ni Ama i laho pasidungonku, angka i do na huulahon jala on ma na patuduhon na sinuru ni Ama i do ahu. 37 Jala Ama na marsuru ahu i pe dipaboa do taringot tu ahu. Ndang hea dibege hamu soarana manang diida hamu rupana, 38 jala ndang disimpan hamu hatana i di rohamuna. Ai ndang porsea hamu tu na sinuruna i. 39 “Dipareso hamu do Surat na Badia, ala dirimpu hamu marhite i dapotmu hangoluan na saleleng ni lelengna. Hape taringot tu ahu do na pinaboa ni Surat na Badia i. 40 Alai ndang olo hamu ro tu ahu, asa dapotmuna hangoluan i. 41 Ndang hulului hasangapon sian jolma. 42 Alai tangkas do huboto ndang adong holong ni rohamuna tu Debata. 43 Marhite goar ni Damang do ahu ro, alai ndang dijalo hamu. Hape molo ro halak marhite goarna sandiri, dijalo hamu do halak i. 44 Songon dia ma hamu boi porsea tu ahu molo hamu sama hamu do na masipasangapan jala ndang dilului hamu hasangapon na sian Debata na sasada i? 45 Unang ma dirimpu hamu na laho patuduhon salamuna ahu tu Damang i. Si Musa na hinaporseaanmuna i do na patuduhon salamuna marhite angka na sinuratna i. 46 Sasintongna, molo porsea do hamu tu si Musa, porsea ma nian hamu tu ahu. Ai taringot tu ahu do na sinuratna. 47 Alai molo so porsea do hamu tu na sinuratna, songon dia ma hamu boi porsea tu na hudok i?”\n^ Manang “podomanmi”.\n^ Manang “podomanna”.\n^ Di bahasa Junani, hata “kuburan” di ayat on hombar do tu hata marningot.


Hesekiel 25 | Alkitab TOBA\n← Hesekiel 26\nHesekiel 24 →\nAugust 17, 2008 · 13:02\n25:1 Dung i ro muse hata ni Jahowa tu ahu songon on:\n25:2 Ale anak ni jolma, tujuhon ma bohim dompak halak Amon, jala manurirangi ma ho taringot tu nasida.\n25:3 Jala dohononmu ma tu halak Amon: Tangihon hamu ma hata ni Tuhan Jahowa! Songon on do hata ni Tuhan Jahowa: Ala naung nidokmu: Ha, ha, martillahon bagas habadiaonku, ala naung tarramun dohot tano ni Israel, ala naung tarulang dohot pinompar ni Juda, ala naung tarboan nasida tu habuangan!\n25:4 Dibahen i, ida ma, ahu pasahathon ho tu angka anak sian habinsaran bahen teanteanan, asa dipajok nasida undungundungnasida di bagasan ho, jala dipajongjong inganannasida di bagasan ho, nasida manganhon parbue ni tanom, jala nasida manginum susu ni pinahanmu.\n25:5 Jala ahu mambahen, Rabba gabe parudaman ni angka unto, jala angka anak ni Amon gabe pangulonan ni birubiru, asa tung ditanda hamu ahu do Jahowa.\n25:6 Ai songon on do hata ni Tuhan Jahowa: Ala naung martopaptopap tangan ho jala marhajingjang jala martilla roham di saluhut panengaon ni roham taringot tu tano Israel:\n25:7 Dibahen i, ida ma, ahu patoltolhon tanganku dompak ho jala ahu pasahathon ho pupusan ni angka bangso parbegu, jala ahu maniaphon ho sian tongatonga ni angka bangso, jala ahu mangarendephon ho sian angka luat, asa tung hupansingkon ho, asa ditanda ho ahu do Jahowa.\n25:8 Songon on do hata ni Tuhan Jahowa: Ala na nidok ni Moab dohot Seir: Ida ma, songon saluhut bangso parbegu do hape pinompar ni Juda!\n25:9 Dibahen i, ida ma, ahu patalak dalan tu Moab sumola angka huta, angka hutana tutu sahat ro di partalpahanna tano bosar i, sahat ro di Betjesimot, Baal-Meon dohot Kiriataim.\n25:10 Tu angka anak sian habinsaran do i lehononku rap dohot angka anak ni Amon bahen teanteanan, asa unang be taringotan halak Amon di tongatonga ni angka bangso parbegu.\n25:11 Tu Moab pe dabuonku do angka uhum, asa tung ditanda nasida ahu do Jahowa.\n25:12 Songon on do hata ni Tuhan Jahowa: Ala mangulahon partubolon Edom tu pinompar ni Juda, gabe marsala godang nasida, ala marsunisunian nasida tu Juda.\n25:13 Dibahen i, songon on do hata ni Tuhan Jahowa: Ahu patoltolhon tanganku marlulu dompak Edom, asa mangaripashon sian i jolma nang pinahan, jala tarulang do i bahenonku sian Teman sahat ro di Dedan ingkon marragean nasida bahenon ni podang.\n25:14 Jadi ahu mambahen partubolan tu Edom marhitehite tangan ni bangsongku Israel, asa dibahen nasida tu Edom hombar tu rimashu dohot hombar tu murukku, asa tung ditanda nasida pangaluluhonku, ninna Tuhan Jahowa.\n25:15 Songon on do hata ni Tuhan Jahowa: Ala marsunisunian pambahen ni halak Palistim, jala martilla rohanasida mangulahon partubolon, laho mangago, ala musu tihus sian na robi dope.\n25:16 Dibahen i, songon on do hata ni Tuhan Jahowa: Ida ma, ahu patoltolhon tanganku marlulu dompak halak Palistim, asa husiaphon halak Heret i, jala huago pasipasi ni halak partopi laut.\n25:17 Jala hubahen tu nasida angka partubolan godang, asa tung ditanda nasida ahu do Jahowa, molo dung hulaluhon partubolan ni rimashu tu nasida.


ULAON NI APOSTEL 17 - BIBLE & BUKU ENDE ONLINE\n17:1 Alai dung dibolus nasida huta Ampipolis dohot Apolonia, sahat ma nasida tu huta Tessalonik, jala adong ma disi sada parguruan ni Jahudi.\n17:2 Mangihuthon somalna ditopot si Paulus ma nasida tusi; tolu ari Sabbat padodot ma dipajojor tu nasida hata ni Surat i.\n17:3 Dibuhai ma i laho patorangkon, ingkon marsitaonon Kristus i jala hehe muse sian na mate; jala Jesus i naung hubaritahon tu hamu, i do Kristus i, ninna.\n17:4 Deba sian nasida mangoloi, gabe domu tu si Paulus dohot si Silas, songon i torop situtu halak Junani angka na daulat tu Debata, nang parompuan na sangap pe na nia do.\n17:5 Alai mangiburui ma angka Jahudi, diarahon ma deba na jahat roha sian halak gambalgambal, digintali jala digunturi ma na sahuta i, jadi ditahopi ma bagas ni si Jason, dipangido ma, naeng boanon nasida tujolo ni natorop.\n17:6 Alai dung so jumpangsa nasida, disarat ma si Jason dohot angka dongan i deba tujolo ni na manggomgom huta i, huhut manjoujou: Nunga ro nang tu hita on angka sigunturi liat portibi on!\n17:7 Si Jason do manjangkon nasida. Sude nasida mangalo patik ni Kesar i; ai didok do, adong raja na asing, i ma Jesus i.\n17:8 Gabe digaori nasida ma roha ni natorop i dohot roha ni na manggomgom huta i, angka na umbegesa.\n17:9 Dung pe dijalo nasida tahan sian si Jason dohot angka dongan i, asa dipalua.\n17:10 Alai mamintor dipaborhat angka dongan i ma si Paulus dohot si Silas borngin i tu Berea: Jadi dung sahat ro disi, laho ma nasida tu parguruan ni Jahudi.\n17:11 Umburju hian do nasida asa pangisi ni huta Tessalonik, ai girgir situtu do rohanasida manjangkon hata i, jala ganup ari ditangkasi Surat i, manang na domu tusi.\n17:12 Asa tung torop sian nasida gabe porsea, na nia do nang halak Junani, angka parompuan na sangap nang baoa pe.\n17:13 Alai dung diboto angka Jahudi na di Tessalonik i, naung dibaritahon si Paulus hata ni Debata di Berea, ro ma nasida tusi, manggintali dohot manggunturi natorop i.\n17:14 Alai pintor dipaborhat angka dongan i ma si Paulus laho dompak laut: Tading ma anggo si Silas dohot si Timoteus disi.\n17:15 Alai dipataru nasida ma si Paulus sahat ro di huta Aten, jadi mulak ma nasida, dung dijalo tonana tu si Silas dohot si Timoteus, mandokkon nasida humatop ro tusi.\n17:16 Andorang dipaimaima si Paulus nasida di huta Aten, targitik do rohana di bagasan marnida godang ni ganaganaan na di huta i.\n17:17 Jadi sai dipanghulingi ma di parguruan angka Jahudi ro di angka na mangkabiari Debata, songon i di onan ariari angka na ro tusi.\n17:18 Alai marsual ma deba sian parpoda Epikurus nang Stoa dohot ibana, jadi adong ma na mandok: Aha ma naeng dohonon ni sijubajabi on? Alai na deba mandok: Rupa dihatahon do angka debata na leban; ai dibaritahon do Jesus dohot haheheon sian na mate.\n17:19 Jadi dialap nasida ma ibana, ditogihon ma tu Areopagus, angka ninna ma: Ai jadi do botoonnami, manang poda na imbaru dia do na hinatahonmi?\n17:20 Ai songon na muba do hata na binoanmi tu hami, gabe naeng ma botoonnami pangalaho ni i.\n17:21 Alai saluhut pangisi ni huta Aten ro di angka na leban pe, na mebat tusi, giot mangkatahon dohot mamaritahon barita na imbaru, apala i do na rumingkot di rohanasida.\n17:22 Asa jongjong ma si Paulus di parsitongaan ni Areopagus i, ninna ma: Hamu angka halak Aten, sandok huida, mabiar situtu hamu mida angka na pinardebatamuna i.\n17:23 Ai di na mardalani ahu, mamerengi angka sisombaonmuna, gabe jumpang ahu ma langgatan sada na sinuratan: Tu Debata na so tinanda! Antong, na sinombamuna na so tinandamuna, i do na hubaritahon tu hamu.\n17:24 Ia Debata na tumompa hasiangan on ro di saluhut isina, i ma Tuhan ni langit dohot tano, ndang maringanan Ibana di angka joro na pinauli ni tangan.\n17:25 Ndang hurangan Ibana, umbahen pola sihobasan ni tangan ni jolma di Ibana, ai tung Ibana do mangalehon di sudena hangoluan dohot hosa ro di saluhutna i.\n17:26 Sian sada jolma do dipatupa Ibana saluhut bangso ni manisia, asa diingani liat sisik ni tano on, dibuhul hian do tingki ni angka bangso i ro di parbalohan ni siinganannasida,\n17:27 asa luluannasida Debata, anggiat tung hadadapan nasida Ibana jala jumpang, ai ndang na dao Ibana sian ganup hita on.\n17:28 Ai di bagasan Ibana do hita mangolu, manggulmit jala humosa, songon na nidok ni deba parendemuna: “Sabangso do hita dohot Ibana!”\n17:29 Antong, anggo sabangso hita dohot Debata, unang ma dirimpu rohanta, suman tu sere Debata, manang tu perak, manang tu batu na pinandean jala piningkiran ni roha ni jolma.\n17:30 Naung dibolushon pamereng ni Debata do angka taon haotoon; alai anggo nuaeng dibaritahon do tu hajolmaon: Ingkon sandok sude paubahon rohana.\n17:31 Ai nunga di tingki Ibana sada ari paruhuman tu portibi on di bagasan hatigoran, marhite sian sada halak na pinillitna i; ai diungkap do dalan tu haporseaon di saluhut jolma, dung dipahehe Ibana sian na mate.\n17:32 Alai umbege hatana na taringot tu haheheon sian na mate, manurahi ma na deba; alai na deba mandok: Naeng begeonnami dope hatam sahali nari taringot tusi.\n17:33 Dung songon i, laho ma si Paulus sian tongatonganasida.\n17:34 Alai adong do deba na mangihuthon ibana, gabe porsea, songon si Dionisius na sian Areopagus i, nang parompuan sada na margoar Damaris dohot deba nari donganna.


Imamat 7 (TOBA)\nI. Partorang ni angka pelean parsalaan 1-10. II. Pelean hamauliateon, pujipujian dohot pelean bagabaga 11-21. III. Oraora mangorai mangan pultahan dohot mudar 22-27. IV. Jambar ni malim sian pelean 28-38.\n1(I.) Jala on do patik taringot tu pelean parsalaan, ingkon na badia sahali do i.\n2Apala di inganan paneatan di pelean situtungon, seaton dohot pelean parsalaan, jala mudarna i pistikkononhon tu langgatan i humaliang.\n3Jala sandok tabotabona, ingkon pelehononhon do, ro di ihurna dohot pultahan panaputi ni raoanna.\n4Tole muse piana na dua i dohot pultahan na lohot tusi na di lansonikna, tole muse hirehire na dalhop tu ateate mangihut tu pia buatonna.\n5Ingkon tutungon ni malim do i di atas langgatan bahen pelean api di Jahowa; i ma gabe pelean parsalaan.\n6Nasa baoa di tongatonga ni angka malim jadi do mangan sian i; ingkon di inganan na badia i do panganonna; ai na badia sahali do i.\n7Ingkon songon pelean pardosaan do nang pelean parsalaan; sisada patik do na dua i; ingkon malim na mambahen pardengganan marhite sian i do nampunasa.\n8Laos malim i do nampuna bobak ni pelean situtungon na pinelehonna sian manang ise.\n9Nang saluhut pelean sipanganon na pinarmasak di atas tataring manang dipanggang manang digoreng di bagasan balanga, ingkon malim na mamelehon i do nampunasa.\n10Tole muse nasa pelean sipanganon manang mardongan miak manang mahiang, ingkon saluhut anak ni si Aron nampunasa, dos be nasida disi.\n11(II.) On ma patik taringot tu pelean hamauliateon, na pinelehon ni halak tu Jahowa.\n12Tung sura adong manang ise naeng mamelehon sada pelean pujipujian, ingkon pelehononna bahen dongan ni pelean pujipujian sagusagu angka na so niasoman mardongan miak, dohot timbatimba na marsapu miak dohot gaburgabur na nirondang saor miak.\n13Alai dongan ni sagusagu i pelehononna do roti na niasoman bahen peleanna, bahen dongan ni peleanna pujipujian mandok mauliate ni rohana.\n14Dung i pelehononna sada sian sandok pelean i bahen pelean tatingan tu Jahowa; ingkon malim na mamispishon mudar ni pelean hamauliateon i nampunasa pelean i.\n15Ia sibuk ni pelean pujipujian mandok mauliate ni rohana, ingkon suda panganon di ari pamelehonna i, ndang jadi adong tinggal sian i tu marsogot.\n16Tung sura sada pelean bagabaga, manang silehonlehon sian lomona naeng pelehononna, ingkon di ari pamelehonna i suda panganonna peleanna i, tung sura adong tinggal sian i, marsogotna i ma suda panganonna.\n17Alai molo adong tinggal sian juhut pelean i, pola tu ari patoluhon, ingkon tutungon do i di bagasan api.\n18Tung sura adong manang ise na manganhon sian juhut pelean hamauliateon ni rohana di ari patoluhon, ndang tarhalomohon Debata peleanna i; halak na mamelehon pe, ndang marsaulihonsa, gabe hagigian do i balik, manang ise na manganhon sian i, ingkon mangonai torutoru tu ibana.\n19Angkup ni juhut naung dais tu manang aha na ramun, ndang jadi panganon, ingkon tutungon do i di bagasan api; alai anggo taringot tu juhut i jadi do panganon ni manang ise na niuras dagingna i.\n20Alai manang ise na mangan sian juhut pelean hamauliateon, jambar ni Jahowa hian, hape tarramun dope ibana, ingkon siaphononhon hosana sian tongatonga ni bangsona.\n21Tung sura adong manang ise na manjama manang aha na ramun, manang jolma na ramun manang pinahan na ramun, manang dia na ramun na asing tau hagigian, hape mangan do ibana sian juhut pelean hamauliateon, jambar ni Jahowa hian, ingkon siaphononhon do jolma i sian tongatonga ni bangsona.\n22(III.) Dung i ro muse hata ni Jahowa tu si Musa songon on:\n23Dok ma tu halak Israel songon on: Ndang jadi panganonmuna agia aha pultahan sian lombu manang birubiru manang hambing.\n24Alai anggo pultahan sian bangke ni pinahan manang sian na ginotil ni binatang, jadi do pangkeon tu ulaon marragamragam; alai na so tupa do anggo panganonmuna sian i.\n25Ai manang ise na manganhon pultahan sian pinahan na pinelehon bahen pelean api tu Jahowa, ingkon siaphononhon do hosana sian tongatonga ni bangsona manang ise na manganhon sian i.\n26Ndang jadi huhut panganonmuna manang aha mudar di saluhut ingananmuna i, nang mudar sian pidong nang mudar sian pinahan.\n27Manang ise na mangan mudar, ingkon siaphononhon ibana sian tongatonga ni bangsona.\n28(IV.) Dung i ro muse hata ni Jahowa tu si Musa songon on:\n29Dok ma tu halak Israel songon on: Manang ise na naeng mamelehon pelean hamauliateon ni rohana tu Jahowa, ingkon ibana sandiri mamboan peleanna tu Jahowa sian pelean hamauliateon ni rohana i.\n30Ingkon tanganna sandiri tahe mamboan pelean api tu Jahowa, i ma pultahan rap dohot andora boanonna bahen pelean teateaan di adopan ni Jahowa.\n31Dung i tutungon ni malim i ma pultahan di atas langgatan, alai anggo andoranai jambar ni si Aron dohot angka anakna ma i.\n32Nang hae jolo siamun ingkon lehononmuna do tu malim bahen pelean tatingan sian pelean hamauliateon ni rohamuna.\n33Manang ise tahe sian angka anak ni si Aron mamelehon mudar ni pelean hamauliateon rap dohot pultahanna, ingkon hae jolo siamun gabe jambarna.\n34Ai andora pelean teateaan dohot hae jolo pelean tatingan, nunga hubuat sian halak Israel, sian angka pelean hamauliateon ni rohanasida, jala nunga hulehon angka i tu malim Aron dohot tu angka anakna, gabe aturan na hot salelenglelengna sian halak Israel.\n35On do jambar na badia tu si Aron dohot tu angka anakna i sian angka pelean api tu Jahowa, olat ni ari dung pinabangkitna i nasida mangaradoti hamalimon di Jahowa.\n36Laos Jahowa tahe mandokkon lehonon do i tu nasida di ari miniahanna i nasida sian halak Israel bahen aturan di pinomparnasida i ro di salelenglelengna.\n37I ma patik taringot tu pelean situtungon, pelean sipanganon, pelean pardosaan, pelean parsalaan, pelean pasahathon tohonan dohot pelean hamauliateon.\n38Na tinonahon ni Jahowa tu si Musa di atas dolok Sinai di ari uju na nidokkonna i halak Israel mamelehon angka peleannasida tu Jahowa di halongonan Sinai.


Rom 1 | `SLL | STEP | Na hana Pol molia, molere Rom malgi Yisas pir tere grang wine onga hobi pasi bol ni teiya kere piro. Na iwe, God nu ke na tongure, Yisas Kraist honagi ol tere, grang wine oliwa. Olgere, God tal ol na tongwo ha maing i na gina aposel hobi ha te na tere, na nu si olungure, ware di ni tegiwe, God na nu sungure honagi ol tega yal moliwa.\n16 Ena God tal ol na tongwo ha maing iwe, hasu dikimia, ha pangwo kara dima di piriwa. Piriga ipire ha nir si tega haung ari moma pama di pire gai gole ta dikiwa. Ha maing iwe, God yulang nimni ki mongwo dimia. Dungwo ipire homa Yuda ari tau doling bole a i si wangure, te omaga wiyol tau para, doling bole a i si wanamua. Ware sigare kule u wai namua. 17 God ari hobi kina nin nin momba, ha maing u tibi ungwo i, God nin ari tal nigi dongwo ol wangwo pring pangwo i tol di imia, ire arihobi amane dime dire moma di hamua. Di hangwo hobi Yisas tal ongwo i pir tere tere momia. Yu pir tere molkima God wai hankungure. Ena ha maing buku ha yu di emia, “Yal ta God kina gumang pule ire u tani pire molala di pinangwo i, God obil tal ol na tongure u wai nalua di pinangwo yal i, digan momba, God hanere amane moma di hangure moli nangwo pamua.” a


Jesaya 28 | Alkitab TOBA\n← Jesaya 29\nJesaya 27 →\n28:1 Marjea ma tumpal haginjangon ni halak Epraim angka na mabuk dohot bunga na malos, hajagaron ni hasangaponna, na di ulu ni rura na napu, angka na mandaon sian anggur.\n28:2 Ida ma, adong do di Tuhan i sada na gogo jala na todos: Songon habahaba mardongan ambolas, habahaba siappalautus na mangago, songon parnangkat ni aek na doras mardalan ibana manimpalhon nasida tu tano marhitehite tanganna.\n28:3 Luntahanna ma marhitehite pat tumpal haginjangon ni halak Epraim angka na mabuk.\n28:4 Jala bunga na malos, hajagaron ni hasangaponna na di ulu ni rura na napu doshon antajau patumonaan di jolo ni ari logo, na niida ni na marnida, ndang dope tolhas tu tanganna nunga dibondut.\n28:5 Di ari na sasada i Jahowa Zebaot gabe tumpal hasangapon dohot sanggul hamuliaon di pasipasi ni bangsona.\n28:6 Huhut gabe tondi ni uhum tu halak na hundul maruhum, jala hagogoon di halak na paundar hamusuon sahat ro di bahal.\n28:7 Alai nang nasida lilu do binahen ni anggur, jala moror diida binahen ni siinumon na pang; tole malim tole panurirang rabatrabat mardalan binahen ni siinumon na pang, dibondut anggur i nasida, moror diida sian siinumon na pang, lilu nasida di bagasan pangungkapon, bohabohaon nasida mandabu uhum.\n28:8 Ai sude meja gok utauta na barjit, sap do sudena.\n28:9 Tung tu ise ma ajarhononna parbinotoan? Tung tu ise ma pabotohononna jamita? Dakdanak angka nambura sirang susu ulaning, angka nambura pinaholang sian bagot ni inaina ulaning?\n28:10 Ari mardapotdapot angka tona; mardapotdapot angka oraora, dison saotik, disi saotik.\n28:11 Dibahen i marhitehite bibir pangeleson, dohot marhite dila na pulik ibana mangkatai sogot tu bangso on.\n28:12 Ala naung ibana mandok tu angka nasida: On do hasonangan: Pasonang hamu halak na loja, jala i do dalan tu hasonangan: Hape ndang ditangihon nasida.\n28:13 Jadi songgop ma tu nasida hata ni Jahowa: Sai mardapotdapot angka tona, sai mardapotdapot angka oraora, dison saotik, disi saotik, asa mardalan nasida jala maninggalak jala marimpong jala tarjail jala tartangkup.\n28:14 Dibahen i tangihon ma hata ni Tuhan Jahowa, hamu ale jolma pangelesi, hamu ale pangarajai ni bangso on na di Jerusalem.\n28:15 Ai didok hamu do songon on: Nunga marpadan hami dohot hamatean, jala nunga marjanji hami dohot banuatoru, nang ro linsinglinsing hamagoan parsangean, ndang tagamon tolhas ianggo tu hita; ai nunga marhaporusan tu gabus hita, jala sipaotooto mangondingi hita.\n28:16 Dibahen i songon on do hata ni Tuhan Jahowa: Ida ma, ahu paojakkon di Sion sada batu, batu na niuji, sada batu parsuhi na arga bahen ojahan na hot; manang ise na porsea di ibana, ndang tagamon maporus.\n28:17 Jala nunga hubahen uhum gabe tali rambu, jala hatigoran gabe tali pandodo, jala aupon ni ambolas ma haporusan gabusi, jala umbangon ni aek partabunianna i.\n28:18 Asa tos padanmuna dohot hamatean, jala unang hot janjimuna dohot banuatoru. Molo ro linsinglinsing ni hamagoan parsangean, luntahonna ma hamu.\n28:19 Manang piga hali pe ibana ro, sai na luahononna do hamu, ai ganup sogot do ibana ro, arian dohot borngin tahe, jala hagogotan sambing mambahen antusan hata na binege.\n28:20 Ai majempekku do podoman, ndang tarbahen jolma mangihortang disi, jala magogothu bulusan ndang tarborhoshon.\n28:21 Ai hehe ma Jahowa songon uju di dolok Perosim jala marsigorgor rimasna songon uju di rura Gibeon, asa diula ulaonna, salin do nian ulaonna i, jala diradoti parhaladoonna, asing do nian parhaladoonna i.\n28:22 On pe, unang datdati hamu mangarehe, asa unang lam momos ihotmuna i; ai nunga hubege sian Tuhan Jahowa Zebaot hasiapon dohot torutoru tu sandok tano on.\n28:23 Patinggil hamu pinggolmuna jala tangihon hamu soarangki, paeleng hamu pinggolmuna, jala tangihon hamu hatangkon!\n28:24 Tung ganup ari ma paninggala maninggalai laho manabur? Tung sai didatdati ma manggole dohot manisir haumana?\n28:25 Nda songon on do ia dung digagati sisikna, disaburhon longa manang juragi manang diordangkon manang diemehon manang daua manang singkoru eme marguru tu pamalohina.\n28:26 Dung i didege ma i hombar tu uhum na niajarhon ni Debatana tu ibana.\n28:27 Ai ndada marhitehite padati pardege didege halak longa, jala ndang digiling galapang ni padati tu juragi, marhitehite lotaklotak do longa i didege halak, jala patna didegehon tu eme.\n28:28 Diduda pe eme i, ndada sai didatdati maradu magopu, ndada sai dibasbas galapang ni padatina dohot hodana, ndang tahe digopui.\n28:29 Nang i marharoroan sian Jahowa Zebaot do i: Na sumurung do tahina, jala dipagodang panumpahina.


II Tessalonik 1 | Alkitab TOBA\n← II Tessalonik 2\nI Tessalonik 5 →\nAugust 14, 2008 · 19:18\nII Tessalonik 1\n1:1 Ahu surat tinongos ni si Paulus, si Silwanus dohot Timoteus mandapothon huria Tessalonik, na di bagasan Debata Amanta Dohot Tuhan Jesus Kristus.\n1:2 Asi ni roha dohot dame ma di hamu sian Debata Amanta dohot Tuhan Jesus Kristus!\n1:3 Tama situtu do hami mandok mauliate tongtong tu Debata siala hamu ale angka dongan, songon na patut, ai na ganda situtu do haporseaonmuna, laos tamba holong ni roha ni ganup hamu sama hamu.\n1:4 Pola hubaritahon hami hamu di angka huria ni Debata, mamuji habengeton dohot haporseaonmuna, di na masa tu hamu ragam ni pangaleleon dohot haporsuhon, angka na pinataontaonmuna.\n1:5 I ma tandana, paboa na ro ma paruhumon ni Debata na tigor i; asa disi ma patar hatauonmuna tu harajaon ni Debata, dung jolo manaon na porsuk i hamu humongkopsa.\n1:6 Molo tung i tingkos di roha ni Debata, mamaloshon haporsuhon tu angka na paporsukporsukkon hamu;\n1:7 alai hasonangan tu hamu, angka na pinaporsukporsuk i rap dohot hami, di na tarida Tuhan Jesus tuat sian banua ginjang rap dohot angka surusuruan ni hagogoonna.\n1:8 Di bagasan api na marnalanala ro ma Ibana mandabu uhum tu angka na so mananda Debata dohot tu angka na so mangoloi barita na uli ni Tuhanta Jesus.\n1:9 Jaloonnasida ma uhum, i ma hamagoan sisalelenglelengna sian adopan ni Tuhan i dohot sian hagogoonna na tongam i.\n1:10 Ai di na ro Ibana, marsangap ma Ibana dibahen angka na badiana, jala tarpuji ma Ibana dibahen saluhut naung mangkaporseai Ibana di ari i, ai saut do gabe porsea hamu di na huhatindangkon hami tu hamu.\n1:11 Apala i ma tangiangnami tongtong, anggiat tung dipatau Debatanta hamu hombar tu panjouonna i, jala asa ditambai di hamu las ni roha di na denggan dohot ulaon haporseaon marhitehite hagogoon.\n1:12 Asa marsangap Goar ni Tuhanta Jesus di bagasan hamu; hamu pe naeng marsangap di bagasan Ibana, marguru tu asi ni roha ni Debatanta dohot Tuhan Jesus Kristus.\nFiled under 2 Padan Na Imbaru, 53 II Tessalonik\nTagged as II Tessalonik\nWe having the same spirit of faith, according as it is written, I believed, and therefore have I spoken; we also believe, and therefore speak; Knowing that he which raised up the Lord Jesus shall raise up us also by Jesus, and shall present us with you. For all things are for your sakes, that the abundant grace might through the thanksgiving of many redound […]


Yohanes 16 (TOBA)\nI. Dilumbahon Tuhan Jesus haroro ni pangaleleon 1-7. II. Ulaon ni Tondi Parbadia di portibi on 8-15. III. Pangapoi ni Tuhan Jesus di siseanna 16-33\n1(I.) Asa unang targasip hamu, umbahen na huhatahon angka hata ondeng tu hamu.\n2Pabalionnasida do hamu sian huria. Na ro ma tingkina, gabe songon na mamele Debata do na mamusa hamu, anggo di rohana.\n3Songon i do bahenonnasida, ala so ditanda nasida nang Ama i, nang Ahu.\n4Alai hupaboa i hian tu hamu, asa diingot hamu di hasosonggopna i, naung huhatahon i tu hamu. Ai ndada sian mulana hupaboa i tu hamu, ala na rap dope hita.\n5Alai na laho ma Ahu nuaeng manopot na marsuru Ahu, jala ndang adong manang ise hamu manungkun Ahu: Na laho tudia do Ho?\n6Lam dokdok tahe rohamuna, ala hudok songon i tu hamu.\n7Alai na mandok na tutu do Ahu tu hamu: Ulimuna do i, ia laho Ahu. Ai aut so laho Ahu, ndang na ro Pangondian i manopot hamu. Alai anggo laho Ahu, suruonku do Ibana tu hamu.\n8(II.) Anggo dung ro Ibana, ajaranna do portibi on taringot tu dosa dohot taringot tu hapintoron dohot taringot tu uhum.\n9Anggo taringot tu dosa, i ma na so porsea nasida di Ahu.\n10Anggo taringot tu hapintoron, i ma na laho Ahu manopot Damang, jadi ndang be idaonmuna Ahu.\n11Anggo taringot tu uhum, i ma naung hona uhum induk ni portibi on.\n12Godang dope nian sidohononku tu hamu; alai ndang tarboan hamu dope i nuaeng.\n13Alai dung ro Tondi hasintongan na nidok ondeng, togihonon ni I do hamu tubagasan nasa hasintongan: Ai ndang adong sihatahononna sian sandirianna; na binegena, i do hatahononna baritahononna do tu hamu, na naeng masa dope.\n14Pasangaponna do Ahu, ai jaloonna do na di Ahu, laho mamaritahonsa tu hamu.\n15Saluhut na di Ama i, di Ahu do i, umbahen na hudok: Jaloonna do na di Ahu, laho mamaritahonsa tu hamu.\n16(III.) Satongkin nari nama, ndang idaonmuna be Ahu, dung i satongkin nari muse, idaonmuna ma Ahu.\n17Gabe masipandohan ma angka siseanna i: Dia do astuan ni na nidokna i tu hita satongkin nari nama, ndang idaonmuna be Ahu; dung i: Satongkin nari muse idaonmuna ma Ahu?\n18Jadi didok nasida ma: Dia do astuan ni hata: "Satongkin nari"? Ndang taboto lapatanna.\n19Mamoto ma Jesus, na naeng ro nasida manungkun Ibana, gabe didok ma tu nasida: Na masisungkunan do hamu taringot tu na hudok: Satongkin nari nama, ndang idaonmu be Ahu, dung i: Satongkin nari muse, idaonmuna ma Ahu?\n20Na tutu situtu do na hudok on tu hamu: Na tumatangis ma hamu jala mangandungi, alai las ma roha ni portibi on; marsak do anggo rohamuna, alai muba ma arsak ni rohamuna gabe las ni roha.\n21Dokdok do roha ni boruboru laho manubuhon posoposona, ai naung songgop hasasangana. Alai dung tubu posoposo i, ndang be diingot na porsuk i, dibahen halalas ni rohana, ala naung tubu jolma i tu hasiangan on.\n22Di hamu pe nuaeng dok ni roha; alai idaonku do hamu muse, gabe las ma rohamuna disi, jala ndang buaton sian hamu halalas ni rohamuna i.\n23Ndang sungkunonmuna be Ahu di na sadari i. Na tutu situtu do na hudok on tu hamu: Nasa sipangidoonmuna tu Ama i, sai na lehononna do marhitehite Goarhu.\n24Rasirasa nuaeng ndang dope mangido hamu marhitehite Goarhu. Pangido hamu ma, asa manjalo hamu, asa gok halalas ni rohamuna!\n25Na marumpama do Ahu nasailaon mangkatai dohot hamu; alai ndang marumpama be Ahu di tingki na ro i, ai disi ma patar baritahononku tu hamu taringot tu Ama i.\n26Di na sadari i ma hamu mangido marhitehite Goarhu, jala ndang pola Ahu mangondihon hamu tu Ama i.\n27Ai Ama i sandiri mangkaholongi hamu, ala naung holong rohamuna di Ahu, jala ala naung porsea hamu, Ahu borhat sian Debata.\n28Na borhat sian Ama i do Ahu ro tu portibi on; na manadingkon nama Ahu muse di portibi on, laho manopot Ama i.\n29Gabe didok angka siseanna i ma: Nuaeng pe, asa patar hatam; ndang songon umpama be na nidokmi.\n30Huboto hami do nuaeng, saluhutna do diboto Ho, ndengkon adong na manungkun Ho. Dibahen i ma umbahen na porsea hami, naung borhat sian Debata do Ho.\n31Jala dialusi Jesus ma nasida: Porsea ma hamu nuaeng?\n32Na ro ma tingkina, jala nunga ro i nuaeng, jadi marserak ma hamu, ganup masitondong dalanna, tadingkononmuna ma Ahu punjung; alai ndang punjung Ahu tahe, ai Ama i do donganku.\n33Asa mardame hamu di bagasan Ahu, umbahen na huhatahon angka i tu hamu. Haporsuhon do jambarmuna di portibi on; alai pos ma rohamuna: Nunga talu hubahen portibi on.


[PS3] Dai 2 Ji Super Robot Taisen OG - Forum Jeux vidéo - Forum Mecha Legend\nMessage par Kira-kyuukyoku » mar. 7 juin 2011 15:38\nMessage par Bahamut-Omega » mar. 7 juin 2011 20:05\nModifié en dernier par Bahamut-Omega le jeu. 28 févr. 2013 12:48, modifié 4 fois.\nMessage par JoniRaiden » sam. 11 juin 2011 21:22\nMessage par Bahamut-Omega » dim. 12 juin 2011 07:46\nMessage par Kira-kyuukyoku » mar. 12 juil. 2011 12:30\nMessage par Bahamut-Omega » jeu. 14 juil. 2011 08:11\nMessage par Kira-kyuukyoku » dim. 18 sept. 2011 12:27\nMessage par Bahamut-Omega » dim. 18 sept. 2011 12:30\nMessage par JoniRaiden » mar. 20 sept. 2011 17:34\nMessage par Bahamut-Omega » mer. 21 sept. 2011 12:21


2 TIMOTEUS 1 - BIBLE & BUKU ENDE ONLINE\n1:1 Ahu surat tinongos ni si Paulus, apostel ni Kristus Jesus, marhite sian tahi ni Debata, marguru tu bagabaga hangoluan, na di bagasan Kristus Jesus,\n1:2 mandapothon si Timoteus, anakkonku na hinaholongan: Asi ni roha, talup ni roha, dame sian Debata Ama dohot sian Kristus Jesus, Tuhanta i!\n1:3 Mauliate rohangku di Debata, na huoloi di bagasan roha na ias, sian angka daompung dope; ai so marpansohotan hupaingotingot ho di angka tangiangku, borngin nang arian.\n1:4 Ai masihol do ahu marnida ho, marningot iluilumi, anggiat gok halalas ni rohangku.\n1:5 Ai huingot do haporseaonmu na so marlaok i, na maringanan hian di bagasan ompungmu boru, si Lois, nang di bagasan inangmu, si Eunike; alai dohot do di bagasan ho, dihaporseai rohangku.\n1:6 Ala ni i hupaingot ho, asa diparatarata ho silehonlehon ni Debata, na tu ho i, di na huampehon tanganki tu ho.\n1:7 Ai dilehon Debata do tu hita tondi hagogoon, tondi haholongon, tondi pangarajaion diri, ndada tondi hatahuton.\n1:8 Onpe, unang ho maila, mangkatindangkon Tuhanta i, jala unang hailahon ahu, na tarhurung humongkop Ibana; dohot ma ho tahe mangkongkop barita na uli, sian hagogoon ni Debata!\n1:9 Ai dipalua jala dijou do hita marhitehite panjouon na badia; ndada marguru tu ulaonta, tung sian tahina dohot sian asi ni roha, na binasabasahon tu hita di bagasan Kristus Jesus, na sian mula ni mulana.\n1:10 Alai nuaeng dipapatar do, di na tarida Sipalua hita, Kristus Jesus i. Ibana do pasohothon hamatean, di paullop hangoluan dohot hatongtongon marhitehite barita na uli i.\n1:11 Tusi do ahu dipabangkit, gabe parjamita dohot apostel dohot pangajari.\n1:12 Ala ni i do, umbahen na marsitaonon ahu, alai ndang maila ahu disi; ai hutanda do Ibana na huhaporseai, jala pos do rohangku, margogo Ibana mangaramoti na pinalumehonna i tu ahu, ro di ari sogot i.\n1:13 Ihuthon ma angka poda na tingkos i tiruanmu, songon naung binegem sian ahu, di bagasan haporseaon dohot holong ni roha na di Kristus Jesus i.\n1:14 Na pinalumehon na denggan i ma ramoti marhitehite Tondi Parbadia, na maringanan di bagasan hita.\n1:15 Diboto ho do, naung ditundali saluhut na di Asia i ahu, songon Pigelus dohot Hermogenes.\n1:16 Sai dilehon Tuhan i ma asi ni roha tu bagas ni si Onesiporus; ai jotjot do sonang pangkilalaanku dibahen, jala ndang dihailahon ibana rantengki.\n1:17 Ai disi ro ibana tu huta Rom, dihaburjuhon do mangalului ahu, paima jumpangsa.\n1:18 Sai dilehon Tuhan i ma, asa jumpangan asi ni roha ibana sian Tuhan i di ari sogot i! Torang do diboto ho nasa panolongina di ahu di huta Epesus.\nLabel: 2 TIMOTEUS, Alkitab Bahasa Batak, Padan Na Imbaru


IV Musa 36 | Alkitab TOBA\n← V Musa 1\nIV Musa 35 →\n36:1 Dung i ro ma jumonok angka induk marompuompu sian pinompar ni halak Gilead, anak ni si Mahir, anak ni si Manasse, sian pinompar ni si Josep, laos didok nasida ma hatana di adopan ni si Musa dohot di adopan ni angka induk, ihutan ni halak Israel marompuompu, ninna nasida ma:\n36:2 Nunga martona Jahowa tu tuanku (Musa), ingkon lehononmuna tano i tu halak Israel bahen partalian marhite sian rujiruji; jala nunga ditonahon Jahowa hian tu tuanku, ingkon lehonon partalian ni si Zelapehat, dongannamii, tu angka boruna.\n36:3 Tung sura muli nasida tu sada sian angka marga ni halak Israel, gabe bali partaliannasida i sian partalian ni ompunami, jala ditambahon tu partalian ni marga hamulianna i, gabe moru jambar partaliannami.\n36:4 Tole muse taon parolopolopon di halak Israel jadi tambahononna ma partaliannasida tu partalian ni marga hamuliannasida i, jadi moru ma sian partalian ni marga ni ompunami partaliannasida i.\n36:5 Dung i ro ma hata ni si Musa tu halak Israel, nidokkon ni Jahowa songon on: Sintong do hata ni marga ni halak Josep.\n36:6 On do tahe hata na tinonahon ni Jahowa taringot tu angka boru ni si Zelapehat, ninna do: Guru lomo ni rohanasida do muli tu manang ise, alai ingkon muli nasida tu dongan samarga ni amanasida i.\n36:7 Asa unang bali partalian ni halak Israel sian marga na sada tu marga na asing; ai ingkon ganup sian halak Israel mangihutihut partalian ni marga ni ompuna.\n36:8 Asa ganup boru na manean partalian sian angka marga ni halak Israel, ingkon muli do nasida tu sada halak sian pinompar ni marga ni amanasida i, asa laos halak Israel manean ganup di partalian ni ompuna.\n36:9 Asa unang bali partalian ni marga na sada tu marga na asing; ingkon ganup marga ni halak Israel mangihutihut partalianna be.\n36:10 Hombar tu na tinonahon ni Jahowa tu si Musa, songon i ma dibahen angka boru ni si Zelapehat.\n36:11 Ai muli do si Mala, si Tirza, si Hoglah, si Milka dohot si Noah, angka boru ni si Zelapehat tu angka anak ni amangudana.\n36:12 Muli ma nasida tutu tu pinompar ni halak Manasse, anak ni si Josep, jadi hot ma partaliannasida i di marga ni pinompar ni amana.\n36:13 I ma luhutna patik ni uhum, angka na tinonahon ni Jahowa marhite sian si Musa tu halak Israel di adaran Moab martopihon Jordan, tondong ni Jeriko.


EPESUS 2 - BIBLE & BUKU ENDE ONLINE\n2:1 Hamu pe, nunga mate hamu najolo hinorhon ni angka pangalaosion dohot dosamuna,\n2:2 angka na niulahonmuna marguru tu tingki ni hasiangan on, mangihuthon lomolomo ni na marhuaso di aoangaoang, i ma tondi na mangula nuaeng di bagasan angka anak na so siat hata.\n2:3 Raphon nasida do nang hita sasudena najolo mangulahon angka hisaphisap ni dagingta, di na taturut lomolomo ni daging i ro di sangkapsangkapna, jadi anak sirimasan do hita sian bangko hian, doshon angka na asing.\n2:4 Alai anggo Debata parasiroha bolon do jala parholongroha na balga maradophon hita.\n2:5 Jala raphon Kristus do dipangolu Ibana hita, angka naung mate di bagasan angka pangalaosion; na sian asi ni roha do, umbahen na malua hamu!\n2:6 Gabe rap dipangolu jala rap dipabangkit hita tu gomgoman banua ginjang, di bagasan Kristus Jesus.\n2:7 Laos patuduhononna do di angka tingki na naeng ro dope surung ni hamoraon ni asi ni rohana, di habasaonna i maradophon hita, di bagasan Kristus Jesus.\n2:8 Ai sian asi ni roha do, umbahen na malua hamu, dalan haporseaon; jala ndada binahenmuna, silehonlehon ni Debata do.\n2:9 Nda tung sian parulaon i, asa unang adong na mamuji diri.\n2:10 Ai jadijadianna do hita, angka na tinompa di bagasan Kristus Jesus, asa marulaon na denggan hita; ai angka i do dipature Debata hian, asa taparangehon i.\n2:11 Dibahen i, hamu sipelebegu hian, na targoar na so parsunaton, digoar angka na somal didok parsunaton na pinatupa ni tangan di sibuk i; ingot hamu ma;\n2:12 Ndang parjambar di Kristus hamu uju i; dibalian ni harajaon Israel do hamu, jala ndang taruli di angka parpadanan bagabaga; soada sihirimon jala soada Debata di hamu di tano on.\n2:13 Alai anggo nuaeng, di bagasan Kristus Jesus do hamu; jala dao pe hamu najolo, gabe dipajonok mudar ni Kristus i do hamu nuaeng.\n2:14 Ai Ibana do pardameanta, dung dipasada na dua i jala ditangtangi dorpi parholangan i, i ma hamusuon i.\n2:15 Ai di bagasan dagingna do diloha Ibana patik i, i ma angka tona dohot aturan, asa ditompa di bagasan dirina na dua i, gabe sada jolma na imbaru, pajongjong dame.\n2:16 Jala dipadenggan do na dua i di bagasan daging na sasada i tu Debata, binahen ni silang i; ai disi do dipusa Ibana hamusuon i.\n2:17 Dung i ro ma Ibana, mamaritahon dame di hamu angka na dao, dame nang di angka na donok.\n2:18 Ai marhite Ibana adong do dalan manopot Ama i di hita na dua ragam i, di bagasan sada Tondi.\n2:19 Asa ndada be angka paisolat manang panginsua hamu; angka dongan saharajaon raphon angka na badia do, jala dongan sabagas ni Debata.\n2:20 Ai dipauliuli do hamu diatas ojahan ni angka apostel dohot panurirang; Kristus Jesus sandiri do batu parsuhisuhi disi.\n2:21 Di bagasan Ibana do martomu sandok bagas i jala lam ganda, gabe joro na badia di bagasan Tuhan i.\n2:22 Di bagasan Ibana do nang hamu rap dipauliuli, gabe parmianan ni Debata di bagasan Tondi i.


I KRONIKA 29 - BIBLE & BUKU ENDE ONLINE\n29:1 Dung i ninna raja Daud ma tu sandok luhutan i: Ia si Salomo anakki, naung pinillit ni Debata sasadasa, bajar dope jala sorta; alai anggo ulaon i mansai dokdok do, ai ndada bahen jabu ni jolma, ingkon bahen joro ni Debata Jahowa do i.\n29:2 Jala nunga nian hubahen nasa gogongku parade ulaula tu joro ni Debatangku, i ma sere tu ulaula sere, perak tu ulaula perak, tombaga tu ulaula tombaga, bosi tu ulaula bosi dohot hau tu ulaula hau, tole angka batu unam dohot simata landus dohot ragamragam mata intan na arga ro di batu na martulis mansai godang.\n29:3 Angkup ni, dibahen las ni rohangku mida joro ni Debatangku, ia adong pe sere manang perak na hupeop, lehononku do i bahen guguan tu joro ni Debatangku, di balik ni saluhut naung huparade hian tu bagas habadiaon i.\n29:4 I ma tolu ribu talenta sere Opir, dohot pitu ribu talenta perak naung pinapita, lampishononhon tu dorpi ni angka bilutna.\n29:5 Asa gabe ulaula sere na sian sere hian, jala gabe perak na sian perak hian jala gabe ragamragam ni ulaula marhite sian tangan ni angka pande. On pe ise do nuaeng na las roha manggohi tanganna mangalehon buas tu Jahowa?\n29:6 Jadi marlas ni roha be angka induk marompuompu dohot angka induk ni angka marga Israel sadasada dohot angka induk ni sisaribu dohot sisaratus halak, ro di angka induk ni ulaon rundo tu rajai.\n29:7 Margugu be tu ulaon di joro ni Debata: Lima ribu talenta sere, dohot sampulu ribu dirham, jala sampulu ribu talenta perak, jala sampuluualu ribu talenta tombaga, jala saratus ribu talenta bosi.\n29:8 Jala ia jumpang di manang ise angka mata intan, dilehon do i tu ugasan na pineop di joro ni Jahowa, dipasahat do i tu tangan ni si Jeiel, pinompar ni si Gerson.\n29:9 Jadi marlas ni roha be situan na torop i ala ringgas nasida margugu, ai sian nasa rohana mangaringgas be margugu tu Jahowa; nang raja Daud marlas ni roha godang do.\n29:10 Dibahen i dipuji si Daud ma Jahowa di adopan ni sandok luhutan i, jala ninna si Daud ma: Pinuji ma Ho, ale Jahowa, Debata ni Israel, amanami, sian salelenglelengna ro di salelenglelengna!\n29:11 Ai gok di ho do, ale Jahowa hatimbulon dohot hagogoon dohot hamuliaon dohot hatongamon dohot pujipujian; gok di Ho tahe nang saluhut na di banua ginjang dohot na di tano on! Gok di Ho do, ale Jahowa harajaon, jala dipatimbul Ho dirim di atas ni saluhut na marjujungan.\n29:12 Marharoroan sian Bohim do hamoraon dohot hamuliaon, jala Ho panggomgomi di saluhutna, jala guru di Ho do hagogoon dohot huaso, guru di Ho huhut patimbulhon dohot margogoihon luhutna i!\n29:13 On pe, ale Debatanami! Mandok mauliate ma hami tu Ho dohot mamujimuji Goarmu na marmulia i.\n29:14 Ai ise nian ahu pola, jala ise pola ia bangsongki, tung pola tuk gogonami mangaringgas margugu songon on? Ai marharoroan sian Ho do saluhutna i, jala sian tanganmi do i na hulehon hami tu Ho.\n29:15 Ai halak dagang do hami di adopan ni Bohim jala halak panginsua, suang songon saluhut ompunami; tudoshon halinu sambing do ariarinami di atas tano on jala ndang adong sihirimon.\n29:16 Ale Jahowa, Debatanami! Sandok guguan na gukguk on, naung huparade hami laho pajongjong di Ho sada joro di Goarmu na badia i, marharoroan sian tanganmu do i, jala Ho do nampuna sasudena i.\n29:17 Tangkas do huboto, ale Debatangku, Ho do na manguji roha, jala hasintongan do lomo ni roham; dibahen i saluhutna on sian sintong ni rohangku umbahen na mangaringgas ahu margugu, tole dohot bangsomu na pungu dison, nunga huida marlas ni roha mangaringgas be margugu tu Ho.\n29:18 Ale Jahowa, Debata ni ompunami si Abraham, si Isak dohot si Israel, sai pahot ma ro di salelenglelengna harohaon dohot pingkiran sisongon i di bagasan roha ni bangsom, jala togutogu rohanasida tu Ho!\n29:19 Jala lehon tu anakku si Salomo roha na marsihohot mangaradoti angka tonami, panindangionmi dohot aturanmi, laho mangulahon saluhutna i dohot pajongjong bagas joro on, naung huparade ulaulana!\n29:20 Dung i ro ma hata ni si Daud tu sandok luhutan i: Sai puji hamu ma Jahowa, Debatamuna i! Jadi sandok luhutan i mamujimuji Jahowa, Debata ni ompunasida i, dung i dipaundukunduk be uluna jala marsomba tu Jahowa dohot tu rajai.\n29:21 Dung i dipelehon nasida ma tu Jahowa angka pelean sipotongon, dipelehon muse manogotna i tu Jahowa angka pelean situtungon: Saribu lombu, saribu birubiru tunggal, saribu anak ni birubiru rap dohot angka pelean siinumon dohot sipotongon mansai torop, mangurasi sandok Israel.\n29:22 Jadi laos di ari na sasada i ma nasida mangan minum di adopan ni Jahowa marlas ni roha godang; jala dipabangkit nasida paduahalihon si Salomo, anak ni si Daud bahen raja, laos dimiahi ibana bahen jujungan di Jahowa, jala si Sadok bahen malim.\n29:23 Jadi hundul ma si Salomo di atas habangsa ni Jahowa gabe raja, singkat ni si Daud amana i; mardohar do ibana jala sandok Israel mangunduk tu ibana.\n29:24 Sude angka induk pe ro di angka ulubalang dohot sude anak ni raja Daud mangunduk tu raja Salomo.\n29:25 Dung i dipasangap Jahowa ma si Salomo gabe timbul situtu di adopan ni sandok Israel, jala dibasabasahon tu ibana hamuliaon ni harajaon, na so dung jinujung ni manang ise raja na jumolo sian ibana gumomgom Israel.\n29:26 Asa nunga salpu anggo si Daud, anak ni si Isai mangarajai sandok Israel.\n29:27 Alai anggo lelengna ibana mangarajai Israel opatpulu taon do; di Hebron ibana mangarajai pitu taon lelengna jala di Jerusalem ibana mangarajai tolupulu tolu taon lelengna.\n29:28 Dung i mate sarimatua ma rajai, sombu rohana di hangoluan on, di hamoraon dohot di hamuliaon; jadi si Salomo anakna i bangkit raja singkatna.\n29:29 Alai anggo angka jamita ni raja Daud, angka parjolo dohot angka parpudi, ida ma tarsurat do i di bagasan buku jamita ni panurirang Samuel dohot di bagasan buku jamita ni panurirang Natan dohot di bagasan buku jamita ni panurirang Gad.\n29:30 Rap dohot sandok harajaonna dohot huasona ro di parsorion angka na masa tu ibana dohot tu Israel dohot tu sude harajaon ni angka luat na asing.


V Musa 21 | Alkitab TOBA\n← V Musa 22\nV Musa 20 →\nAugust 21, 2008 · 12:56\n21:1 Tung sura jumpang sahalak na mate tartodos di tano, silehonon ni Jahowa, Debatam tu ho bahen partalianmu, bustang di ladang, ndang binoto manang ise na mambunu ibana.\n21:2 Ingkon ruar angka sintua dohot panguhum di ho, asa manuhati holangna tu huta angka na humaliang hapeahan ni jolma na mate tartodos i.\n21:3 Jadi manang huta dia na jumonok tu na mate, ingkon buaton ni angka sintua ni huta i sada anak ni lombu, na so dung pinangke dope maninggala, jala na so dung dope hapampean ni auga.\n21:4 Dung i ingkon togutoguon ni angka sintua ni huta i anak ni lombu i tuat tu sada sunge na tongtong mabaor, na so dung niula dope pasirna manang tarsabur, ingkon ponggolhononhon disi rungkung ni anak ni lombu i martopihon sunge i.\n21:5 Dung i ingkon ro jumonok angka malim i ma pinompar ni halak Lepi; ai nunga dipillit Jahowa, Debatam nasida bahen parhaladona, dohot mamasumasu marhitehite Goar ni Jahowa, jala marguru tu pandoknasida do marhasunan nasa parsalisian dohot badabada.\n21:6 Jala sude sintua ni huta i, angka na jumonok tu hapeahan ni halak na mate, ingkon buriannasida tangannasida i di atas ni lombu na pinonggolan rungkungna i martopihon sunge i.\n21:7 Ingkon dohononnasida huhut songon on: Ndada tangannami mandurushon mudar on, jala ndada matanami marnidasa.\n21:8 Bahen pardengganan ma on di bangsom Israel naung tinobusmu, ale Jahowa! Sai unang ma manginona mudar na so marpipot i di tongatonga ni bangsom Israel! Jadi dapotan pardengganan ma nasida lias sian mudar i.\n21:9 Ingkon songon i do purpurhononmu sapata ni mudar na so marpipot sian tongatongami, ai ingkon ulahononmu do hatigoran di adopan ni Jahowa.\n21:10 Molo borhat ho laho marporang dompak angka musum, jala Jahowa, Debatam pasahathon musum tu bagasan tanganmu, gabe adong tarboan sian nasida dibahen ho.\n21:11 Jadi diida ho di tongatonga ni angka na tarboan i sada parompuan na uli rupa gabe solo roham di nasida, laos dibuat ho nasida bahen jolmam.\n21:12 Ingkon boanonmu nasida masuk tu bagasan jabum, ingkon gorbangonna uluna jala buatonna sisilonna.\n21:13 Dung i osaronna ma ulos pinangkena di na tarboan i nasida, laos maringan ma nasida di bagasan jabum huhut mananangisi amana dohot inana sabulan lelengna; dung salpu songon i jadi ma topotonmu nasida gabe harajaanna jala nasida gabe jolmam.\n21:14 Alai tung sura ndang be lomo roham di nasida, ingkon palahoonmu nasida, jadi ma topotonna guru lomo ni rohana, na so tupa gadisonmu nasida, manang marhatobanhon nasida, ala naung sampur ho tu nasida.\n21:15 Tung sura marsiduadua manang ise, parompuan na sada tuanlaenna, na sadanari dihagigihon, gabe rap tubuan anak, parompuan tuanlaenna dohot na hinagigihonna, jala na hinagigihon i do nampuna anak buhabaju i.\n21:16 Ia dung jumpang ari pangalehonna di teanteanan tinadingkonna i tu angka anakna, ndang tarbahensa pabangkithon gabe anak buhabajuna tubu ni jolma tuan laenna i, saleleng mangolu anak buhabaju ni jolmana na hinagigihonna i.\n21:17 Ingkon tolopanna do anak tubu ni na hinagigihon i do anak buhabajuna, ingkon lehononna tu ibana dua bagian sian saluhut ugasan pineopna i, ai ibana do patumonaan ni hagogoonna, ibana huhut nampuna uhum sahala ni sihahaan.\n21:18 Tung sura adong di manang ise sada anak na so mangoloi ajar jala na tarboan rohana, ndang ditangihon soara ni amana manang inana, diajar nasida pe ibana, laos so ditangihon do nasida.\n21:19 Ingkon tangkupon ni amana dohot inana ma ibana jala toguonna ibana ruar tu adopan ni angka sintua ni hutana i dohot tu pargumbangan ni hutana i.\n21:20 Dung i dohononnasida ma tu angka sintua ni hutana i: Anaknami on ndang mangoloi ajar jala tarboan rohana, ndada ditangihon soaranami, halak pargadombus dohot parminum do ibana.\n21:21 Jadi ingkon dangguran ni saluhut baoa isi ni hutana i ibana dohot batu, asa mate ibana; ingkon songon i siaphononmu hajahaton i sian tongatongam, asa sandok Israel umbegesa, anggiat mabiar nasida.\n21:22 Tung sura manang ise mambahen dosa, umbahen patut ibana marutang hosa, gabe saut ibana tarbunu, pola targantung ibana tu hau.\n21:23 Ndang jadi pola sanga marborngin bangkena i gantung di hau i, ingkon tanomonmu ibana di ari na sasada i, ai na hona bura ni Debata do halak na targantung; dibahen i ndang jadi ramunanmu tanomi, na nilehon ni Jahowa, Debatam tu ho bahen partalianmu.


AMOS 5 - BIBLE & BUKU ENDE ONLINE\n5:1 Tangihon hamu ma hata on, asa hubahen sada andung taringot tu hamu, ale pinompar ni Israel!\n5:2 Nunga tinggang boru Israel, ndang tarbahensa be hehe nunga bustang tu tanona, ndang adong nanggo sahalak na pahehe ibana.\n5:3 Ai songon on do hata ni Tuhan Jahowa: Huta na paborhathon saribu, tading na ma sian i saratus; jala na paborhat saratus, tading nama sian i sampulu sogot di pinompar ni Israel.\n5:4 Ai songon on do hata ni Jahowa tu pinompar ni Israel: Lulu i hamu ma ahu, asa mangolu hamu!\n5:5 Unang tagonan lulu i hamu Betel, jala unang laho hamu tu Gilgal, jala unang taripar hamu tu Berseba! Ai tarboan tu habuangan sogot ia Gilgal, jala ia Betel gabe sisoada.\n5:6 Lulu i hamu ma Jahowa, asa mangolu hamu! Asa unang dirampok bagas ni si Josep, songon api, jala suda dipangan, hape ndang adong pangintopi di Betel nanggo sahalak.\n5:7 Hamu angka na pahosing uhum gabe pogu, jala diluntak hatigoran tu tano!\n5:8 Jahowa do sijadi bintang Poriama dohot bintang Sidongdong jala ibana pahosing linggoman ni hamatean gabe torang ni ari, jala dipaholom ari gabe borngin; ibana do sijou angka aek ni laut, jala diusehon muse tu sisik ni tano on: Jahowa do Goarna!\n5:9 Ibana do parohon hasiapon tu halak na gogo, gabe ro hasiapon tu huta na gonting.\n5:10 Dihasomorhon nasida do jolma pamodai di partungkoan, jala marbiasbias nasida mida halak sidok na sintong.\n5:11 Dibahen i, ala diluntak hamu halak na pogos, jala dijalo hamu eme silehonlehon manuruk sian ibana, gabe ndang ingananmuna bagas, angka na pinaulimuna sian batu na nidakdak; disuani hamu pe angka porlak anggur hasoloan, hape ndang inumonmuna anggurna.\n5:12 Ai huboto do torop ni pangalaosionmuna dohot hinadeak ni dosamuna, hamu angka na manosak halak partigor, angka na manjalo hasunan manuruk, jala dipatungki halak na pogos di partungkoan.\n5:13 Dibahen i laos hohom do halak na marroha, ai tingki na jahat do on.\n5:14 Lulu i hamu ma na denggan, unang tagonan na jat i, asa mangolu hamu! Asa tongon Jahowa, Debata Zebaot donganmuna, songon na nidokmuna i.\n5:15 Hagigihon hamu ma na jat i, jala haholongi hamu na denggan, jala hajongjongkon hamu uhum di partungkoan! Anggiat tung marpangulahi roha ni Jahowa Debata Zebaot mida pasipasi ni Josep.\n5:16 Dibahen i, songon on do hata ni Jahowa, Debata Zebaot, Tuhan i: Di saluhut angka alaman masa andung, jala di saluhut dalan dohononnasida sogot: Oe, oe! Tole parumauma jouonnasida mandokkon tumatangis, tole angka siboto andung dohononna mangandungi.\n5:17 Jala masa do andung di saluhut porlak anggur, molo mamolus ahu sian tongatongamu, ninna Jahowa.\n5:18 Marjea ma nasida angka na mangapian di ari ni Jahowa! Tung aha labamuna sian i? Haholomon do ari ni Jahowa, ndada hatiuron.\n5:19 Hira songon halak na maporus maradophon singa, gabe dijumpangkon babiat ibana; jala dung ro di jabu ibana, gabe mangunsande tanganna tu dorpi hape dipargut ulok ibana.\n5:20 Nda haholomon tongon ari ni Jahowa, jala ndada hatiuron hagolapon do, ndang marsinondang?\n5:21 Huhagigihon, biasan ahu mida angka ari rayamuna, jala ndang dihalomohon rohangku angka luhutanmuna.\n5:22 Ai nang pe dipelehon hamu tu ahu angka pelean situtungon dohot pelean sipanganon, ndang lomo rohangku disi, pelean hamauliateon sian pinahanmuna pamuean pe, ndang parduli ahu disi.\n5:23 Paholang ma sian ahu hagunturon ni angka endemu, jala ndang lomo roha ni pinggolhu umbege soara ni sordammu.\n5:24 Jadi margilinggiling ma songon aek uhumi, jala hatigoran songon sunge na so olo marsik.\n5:25 Tung adong ma angka pelean sipotongon dohot sipanganon dipasahat hamu tu ahu di halongonan saleleng siopatpulu taon, hamu ale pinompar ni Israel?\n5:26 Antong usungonmuna ma undungundung ni rajamuna ro di ojahan ni ganaganaanmuna, tole bintang ni debatamuna, angka na binahenmuna di hamu.\n5:27 Jadi toguonku ma hamu tarbuang dao salpu sian Damaskus, ninna Jahowa, Debata Zebaot goarna.\nLabel: Alkitab Bahasa Batak, AMOS, Padan Na Robi


Jesaya 52 | Alkitab TOBA\n← Jesaya 53\nJesaya 51 →\n52:1 Ngot ma ho, ngot ma ho! Solukkon ma hagogoonmu, ale Sion! Solukkon ma angka ulos hamuliaonmu, ale Jerusalem, huta na badia i! Ai ndang be masuk tu ho tu joloan on nanggo sahalak na so marsunat, manang na ramun.\n52:2 Paspas ma orbuk sian ho, hehe ma ho, marhabangsa ma ho, ale Jerusalem! Harhari ma angka ihot ni rungkungmu, ho ale boru Sion na tarbuang.\n52:3 Ai songon on do hata ni Jahowa: Nunga targadis hamu soada utang, jadi ndang marhitehite perak hamu tobuson.\n52:4 Ai songon on do hata ni Tuhan Jahowa: Tuat do di na robi bangsongku tu Misir, asa manginsua disi; dung i dirupa Assur nasida, soada alana.\n52:5 Alai anggo nuaeng, aha patut bahenonku dison! Ninna Jahowa, ai nunga tarboan bangsongku, soada alana. Sai mariaia do angka panggomgomina, ninna Jahowa, jala tongtong manipat ari diinsahi goarhu.\n52:6 Dibahen i, ingkon tandaon ni bangsongku goarhu, dibahen i tandaonna ma tutu di ari na sasada i, ahu do i na mandok: Ida ma, dison do ahu.\n52:7 Lehetna i di atas ni angka dolok angka pat ni parbarita na uli, na patubegehon hadameon, na mamaritahon barita na uli, na patubegehon hatuaon, na mandok tu Sion: Debatam do bangkit Raja.\n52:8 Soara ni jolma parhalmu, angka dipangiar be soarana rap marolopolop, ai adop bohi be diida nasida, molo mulak Jahowa tu Sion.\n52:9 Pangiar ma soaramuna rap marolopolop ma hamu, ale angka pasipasi ni Jerusalem, ai nunga marpangulahi roha ni Jahowa mida bangsona, nunga dipalua Jerusalem.\n52:10 Nunga pola dipatoltol Jahowa tanganna na badia i di adopan ni saluhut bangso parbegu, jadi saluhut ujung ni tano on marnida hatuaon ni Debatanta.\n52:11 Ruar, ruar, borhat ma hamu sian i, unang jama hamu na ramun! Ruar ma hamu sian tongatonganasida! Manguras ma hamu, ale angka na mangusung ulaula ni Jahowa.\n52:12 Ai ndang pola humalaput hamu laho ruar, manang marlojong songon halak na maporus, ai Jahowa do manguluhon hamu, jala Debata ni Israel mangiringiring hamu sian pudi.\n52:13 Ida ma, pistar do pambahen ni naposongku; tarhinsat do ibana jala dipatimbo, gabe timbul situtu sogot.\n52:14 Ia songon i songgot ni roha ni torop halak mida ibana dibahen hinaroa ni rupana dibahen tandina sian jolma hian, rupana pe maradophon jolma.\n52:15 Songon i do urasonna torop angka bangso parbegu sogot, hohom be do angka raja maradophon ibana, ai halak na so dung panahatan ni barita i, nasida do marnida, jala halak na so dung umbegesa, i do mangantusi sogot.


Sakaria 2 | Alkitab TOBA\n← Sakaria 3\nSakaria 1 →\nAugust 14, 2008 · 22:36\n2:1 Dung i manaili ma ahu dompak ginjang, gabe huida ma opat tanduk.\n2:2 Dung i ningku ma tu suruan angkuphu mangkatai: Dia do lapatan ni angka on? Jadi didok ma tu ahu: I ma tanduk, angka naung paserak Juda, Israel dohot Jerusalem.\n2:3 Dung i dipaidahon Jahowa ma tu ahu opat halak panopa.\n2:4 Jadi ningku ma: Aha do huroha sibahenonnasida on umbahen na ro? Jadi didok ibana ma songon on: I ma tanduk, angka naung paserak Juda, pola ndang tarbahen manang ise padirgak uluna. Alai ro soluk angka nasida on laho manonggoti nasida, laho mangupokkon angka tanduk ni angka bangso parbegu, angka na paginjang tandukna dompak tano Juda laho paserakkonsa.\n2:5 Dung i manaili ahu muse dompak ginjang, asa huida, jadi ida ma, sada halak na patioptiop sada hotang pamalok di bagasan tanganna.\n2:6 Jadi ningku ma: Naeng tudia ho laho? Dung i ninna ibana ma tu ahu: Naeng manuhati Jerusalem, naeng marnida manang sadia bohangna, jala sadia unjurna.\n2:7 Jadi ida ma, ruar ma suruan, angkuphu mangkatai hian; ruar muse sada suruan na asing manjumpangkon ibana.\n2:8 Jala didok tu ibana: Marlojong ma ho dok ma tu dolidoli on songon on: Gabe adaran manardas ma Jerusalem dibahen hinadeak ni jolma dohot pinahan di tongatongana.\n2:9 Ai ahu do, ninna Jahowa, gabe parik api humaliang huta i, jala ahu gabe hamuliaon di tongatongana.\n2:10 Beta hamu antong! Lintun ma hamu sian tano tungkan utara, ninna Jahowa, ai nunga hupaserak hamu tu desa na opat ni langit i, ninna Jahowa.\n2:11 Beta antong, ale Sion, palua dirim, ho ale na maisolat di tano Babel.\n2:12 Ai songon on do hata ni Jahowa Zebaot: Naeng marmulia ibana umbahen disuru ahu tumopot bangso parbegu, angka na martaban hamu na jolo. Ai manang ise na manjama hamu, anak ni matana jinamana disi.\n2:13 Ai ida ma, laluhononku ma tanganku tu nasida, asa gabe tabantaban nasida di halak na pinarhatobannasida nasailaon, asa tung ditanda hamu Jahowa Zebaot naung marsuru ahu.\n2:14 Marolopolop ma ho, jala marlas ni roha, ale boru Sion, ai ida ma, na ro ma ahu maringan di tongatongami, ninna Jahowa.\n2:15 Jadi torop angka bangso parbegu marsilohot tu Jahowa di ari na sasada i, gabe bangsongku nasida, alai maringan do ahu anggo di tongatongami, asa tung diboto ho Jahowa Zebaot naung marsuru ahu manopot ho.\n2:16 Jadi ainon ni Jahowa muse Juda bahen partalianna di tano na badia i, jala ulahanna mamillit Jerusalem.\n2:17 Hohom ma nasa sibuk maradophon Jahowa, ai nunga tarsunggul ibana sian inganan ni habadiaonna.\nFiled under 1 Padan Na Robi, 38 Sakaria\nTagged as Sakaria


I Raja-raja 14 | Alkitab TOBA\n← I Raja-raja 15\nI Raja-raja 13 →\nAugust 21, 2008 · 11:40\n14:1 Laos di tingki uju i, marsahit ma si Abia, anak ni si Jerobeam.\n14:2 Dung i didok si Jerobeam ma tu jolmana: Ua borhat ma ho jala patinda rupam, asa unang diboto halak jolma ni si Jerobeam do ho, jala laho ma ho tu Silo; ida ma, disi do panurirang Ahia na marbagahon hian tu ahu gabe raja gumomgom bangso on.\n14:3 Laos boan ma di bagasan tanganmu sampulu sugusagu dohot angka gaburgabur dohot sada guriguri marisi situak ni loba laho manopot ibana, asa ibana pabotohon tu ho taringot tu hosa ni dakdanak on.\n14:4 Jadi dibahen jolma ni si Jerobeam ma songon i, borhat ma nasida mardalan tu Silo, gabe masuk ma nasida tu jabu ni si Ahia. Alai anggo si Ahia i ndang be tangkas marnida, ai nunga rambon matana dibahen hatutuana.\n14:5 Alai nunga ro hian hata ni Jahowa tu si Ahia: Ida ma, na ro ma jolma ni si Jerobeam, naeng manungkun hata tu ho taringot tu anakna, ai marsahit do ibana. Songon on songon on ma dohononmu tu nasida; molo masuk ibana pasamahonna ibana tu halak na asing.\n14:6 Jadi dung dibege si Ahia soara ni patna i, ro masuk tu bagasan pintu, ninna ma: Masuk ma ho, ale jolma ni si Jerobeam! Boasa tung paasingonmu rupam? Na sinuru do ahu paboahon tu ho hata na horas.\n14:7 Laho ma ho, paboa ma tu si Jerobeam: Songon on do hata ni Jahowa, Debata ni Israel: Ala naung hupatimbul ho sian tongatonga ni bangso i, jala hupabangkit ho bahen partogi ni bangsongku Israel.\n14:8 Pola Ahu mangarampas harajaon i sian pinompar ni si Daud, jala hulehon do i tu ho; hape ndang suman ho marroha songon naposongku si Daud, na mangaradoti angka patikku, jala na mangihuthon Ahu sian nasa rohana, holan na tigor di bagasan rohangku do na niulana.\n14:9 Hape mangulahon na roa do anggo ho, lobi sian saluhut raja na jumolo sian ho; laho do ho mambahen di ho angka debata sileban dohot ganaganaan tuangan, asa pahehe murukku, jala dibolongkon ho Ahu tu pudi ni tanggurungmu:\n14:10 Dibahen i, ida ma, paroonku ma jea tu pinompar ni si Jerobeam, jala ripashononku sian si Jerobeam nasa baoa, na bajar dohot na tang di Israel, jalojalo buriapus bahenonku pinompar ni si Jerobeam, songon pangapusi ni halak di na rotak, paima sun siap ibana.\n14:11 Manang ise na mate sian si Jerobeam di bagasan huta, ingkon suda panganon ni panangga; jala manang ise na mate di ladang, ingkon suda parguton ni pidong na martongatonga langit; tongon tahe, nunga pola Jahowa mandok songon i!\n14:12 Antong borhat ma ho laho muli tu jabum; molo masuk patmu tu bagasan huta, mate ma dakdanak i.\n14:13 Jala sandok Israel mangandungi anggo ibana, dohot mananom ibana; ai sasadasa do sian pinompar ni si Jerobeam tipak tu tanoman, ala adong jumpang di bagasan ibana roha na denggan maradophon Jahowa, Debata ni Israel, di bagasan jabu ni si Jerobeam.\n14:14 Alai patindangon ni Jahowa ma sada raja gumomgom Israel, na mangaripashon pinompar ni si Jerobeam di ari binuhulna i; aha huhut naung masa nuaeng?\n14:15 Jala rosahon ni Jahowa ma Israel, songon arung na meoleol di bagasan aek, jala paunsatonna Israel sian tano na denggan on, naung nilehonna tu angka ompunasida i, jala paserahonna nasida sahat tu bariba ni batang aek, ala sombaon angka na binahennasida i, pahehe rimas ni Jahowa.\n14:16 Jala pasahatonna ma Israel ala ni dosa na niulahon ni si Jerobeam sandiri, huhut ala na nielana i halak Israel mambahen dosa.\n14:17 Dung i borhat ma jolma ni si Jerobeam mardalan sahat tu Tirza. Jadi dung sahat ibana tu lobulobu ni jabuna, mate ma dakdanak i.\n14:18 Dung i ditanom nasida ma ibana, jala sandok Israel mangandungi ibana, hombar tu hata ni Jahowa, naung pinaboana hian marhite sian panurirang Ahia naposona i.\n14:19 Jamita na tinggal i dope sian si Jerobeam, i ma parture ni parporangonna dohot pangarajaionna, tarsurat do angka i di bagasan buku jamita ni angka raja ni Israel.\n14:20 Alai anggo lelengna mangarajai si Jerobeam duapulu dua taon do. Dung i monding ma ibana gabe top dohot angka ompuna, jala si Nadab anakna i bangkit raja singkatna.\n14:21 Alai anggo si Rehabeam, anak ni si Salomo, mangarajai di Juda. Opatpulu sada taon umur ni si Rehabeam di na bangkit raja ibana, jala sampulu pitu taon lelengna ibana mangarajai di Jerusalem, huta na pinillit ni Jahowa sian saluhut marga ni Israel bahen parmianan ni Goarna. Ia goar ni ina ni rajai, i ma si Naema, boru Amon.\n14:22 Dung i diulahon halak Juda ma sogo ni roha ni Jahowa, pahehe iburuna, lobi hehena sian sude na binahen ni ompunasida marhite sian dosa, angka na niulahonnasida i.\n14:23 Ai dohot do nasida paulihon ni nasida angka joro parsantian dohot ganaganaan dohot angka sombaon di atas ni saluhut dolokdolok na timbo dohot di toru ni saluhut hau na rugun.\n14:24 Adong do huhut baoa angka na marjolmahon baoa di tano i, angka na maniru mangulahon hajahaton na niula ni bangso parbegu, angka naung pinabali ni Jahowa maradophon halak Israel.\n14:25 Alai tole palimataonhon dung raja si Rehabeam, nangkok ma si Sisak, raja sian Misir mandopang Jerusalem.\n14:26 Dung i ditaban duduk ma angka ugasan sian joro ni Jahowa dohot sian bagas ni rajai, tung saluhut do dibuat; dibuat do huhut saluhut lombulombu parinse sian sere, angka na pinauli ni si Salomo.\n14:27 Dung i dipauli raja Rehabeam ma angka parinse sian tombaga bahen singkatna, jala dipasahat do i tu tangan ni partogi ni parangan, angka na marhal di lambung pintu ni jabu ni rajai.\n14:28 Manang piga hali pe rajai masuk tu bagasan joro ni Jahowa, sai diusung angka parangan i do angka parinse i, dung i dung salpu i diboan do i mulak tu bilut ni angka parangan i.\n14:29 Jamita na tinggal i dope sian si Rehabeam dohot sude na niulana, nda tarsurat do i di bagasan buku jamita ni angka raja sian Juda?\n14:30 Alai sai tong tangging humusuon i di holangholang ni si Rehabeam dohot si Jerobeam saleleng mangolu be nasida.\n14:31 Dung i monding ma si Rehabeam gabe top ibana dohot angka ompuna, laos tartanom di lambung ni angka ompuna di bagasan huta ni si Daud. Ia goar ni inana, i ma si Naema, boru Amon. Jadi si Abia anakna i bangkit raja singkatna.\nFiled under 1 Padan Na Robi, 11 I Raja-raja\nTagged as I Raja-raja


2 Korint 3 | Bibel online |Terjemahan Dunia Baru\n2 Korint 3:1-18\nAngka surat pujian (1-3)\nParhobas ni parjanjian na imbaru (4-6)\nUmbalga do hasangapon ni parjanjian na imbaru (7-18)\n3 Ingkon hupatandahon hami dope dirinami tu hamu? Manang songon na asing, na porlu do surat sian hamu na patuduhon hami parhobas? Manang na porlu do lehononnami surat tu hamu na patuduhon hami parhobas? 2 Hamu do suratnami na tarsurat di bagasan rohanami, naung diboto, jala naung dijaha sude halak. 3 Ai hami do angka parhobas ni Debata jala hamu do surat ni Kristus na husurat hami. Husurathon hami do hamu marhite tondi parbadia ni Debata na mangolu i, ndang marhite tinta. Jala ndang tu batu i husurathon hami, alai tu bagasan roha do. 4 Marhite Kristus, pos do rohanami tu Debata taringot tusi. 5 Ndang hudok hami alani gogonami do umbahen na tama hami mangulahon i. Alai Debata do na mangurupi hami umbahen na tama hami mangulahon i. 6 Ibana do na mambahen hami tama gabe parhobas tu parjanjian na imbaru. Jala parhobas tu tondi parbadia ni Debata do hami, ndang parhobas tu Patik na tarsurat i. Ai parohon hamatean do Patik na tarsurat i, alai parohon hangoluan do tondi parbadia ni Debata. 7 Tu batu lei do disurathon Patik na parohon hamatean i. Nang pe songon i, mardongan hasangapon na balga do Patik i tingki dilehon. Pola ndang tolap halak Israel mangida hasangapon na marsinondang sian bohi ni si Musa. Alai na laho salpu do hasangapon i. 8 Alani i, nda mardongan hasangapon na umbalga do dilehon tondi parbadia i? 9 Molo mardongan hasangapon do Patik na parohon hamatean i, tontu umbalga do hasangapon ni ulaon na mangurupi halak gabe dihalomohon Debata. 10 Ai gabe so adong be hasangapon ni Patik i, molo dipatudos tu hasangapon ni parjanjian na imbaru. 11 Molo mardongan hasangapon do dilehon Patik na laho salpu i, tontu umbalga do hasangapon na dilehon tu parjanjian na imbaru i! 12 Ala songon i do pangkirimonta, gabe barani ma hita mangkatai.* 13 Jala unang ma hita songon si Musa. Ditutupi ibana do bohina dohot abit, asa unang diida halak Israel na tinuju ni Patik na laho salpu i. 14 Ai tartutup do pingkiran ni nasida sian najolo. Sahat tu saonari ditutup abit i dope pingkiran ni nasida. Ujungna, gabe ndang boi diantusi nasida parjanjian na leleng i. Ai holan marhite pangurupion ni Kristus do boi bungka abit i. 15 Sahat tu saonari, ganup dijaha nasida Patik ni si Musa, tongtong do tutup roha ni nasida dibahen abit i. 16 Alai molo dipauba sasahalak rohana jala disomba Jahowa, bungka ma abit i. 17 Ndang boi taida Jahowa jala di surgo* do Ibana. Manang didia adong tondi parbadia ni Jahowa, disi do adong haluaon. 18 Ai sude hita, ndang ditutupi abit i be bohinta. Jala marsinondang do hasangapon ni Jahowa marhite hita. Dipauba do hita suman tu Ibana sian sada hasangapon tu hasangapon na umbalga, songon na dihalomohon ni Jahowa, Debata na so boi taida jala na di surgo i.*\n^ Ida surat na di toru na di Johannes 4:24.\n^ Manang boi do “songon na dihalomohon ni tondi parbadia ni Jahowa”.


Kejadian 41 (TOBA)\nI. Angka nipi ni raja Firaun 1-7. II. Holso ni rohana pasarisarihon dohot panjouna di si Josep 8-24. III. Panjujur ni si Josep di angka nipi ni raja Firaun, dohot panuturionna na denggan i 25-36. IV. Hababangkitna. Hasisintong ni lumbalumbana 37-49. V. Angka anak ni si Josep. Mula ni haleon i 50-57.\n1(I.) Jadi dung salpu boho dua taon, marnipi ma raja Firaun jongjong ibana di pasir ni batang aek.\n2Dung i diida ma nangkok sian batang aek i pitu lombu, angka na uli rupa jala na mokmok, angka na manjampali di arung.\n3Dung i soluk ma nangkok pitu lombu na asing sian batang aek i, angka na roa rupa, jala na marniang, didapothon ma tu lambung ni lombu, angka na di pasir ni batang aek i.\n4Dung i dipolgak lombu angka na roa rupa, jala na marniang i ma na pitu lombu angka na uli rupa, jala na mokmok i. Dung i tarsunggul ma raja Firaun i.\n5Dung i tarnono muse matana, gabe marnipi paduahalihon, diida ma tubu pitu kambiur sangkambona, angka na porngis jala na denggan.\n6Dung i soluk ma diida tubu pitu kambiur angka na lambang, jala antinganoon dibahen alogo sian habinsaran.\n7Jadi dipolgak kambiur angka na lambang i ma na pitu kambiur, angka na balga, jala na porngis i. Jadi tarsunggul ma raja Firaun i, jala diida ma, nipi do i hape.\n8(II.) Manogotna i holso situtu ma rohana i. Jadi disuru ma mangalapi saluhut pangarunding dohot paralamat angka na di tano Misir i; dung i diaturhon raja Firaun ma nipina i tu nasida: Alai ndang adong sian nasida na malo manjujursa di raja Firaun i.\n9Dung i mangkuling ma sintua ni angka sitahu anggur, ninna ma mandok raja Firaun i: Marningot ma ahu sadari on di dosangku.\n10Uju na tarrimas i raja Firaun mida hami naposona, gabe dipasahat ahu rap dohot sintua ni angka silompa sagusagu tu hurungan, na di jabu ni sintua angka hupas.\n11Jadi marnipi ma hami di na saborngin, ahu dohot ibana, pulik be do lapatan ni nipinami.\n12Jadi adong ma disi dongannami sada dolidoli, marga Heber, naposo ni sintua ni angka hupas i, tu ibana ma huaturhon hami, gabe dijujur ma nipinami be, marguru tu nipinami be lapatanna.\n13Jadi ia songon i panjujurna tu hami, laos songon i do songgop: Ia ahu mulak tu tohonanku hian, targantung do anggo donganku.\n14Dung i disuru raja Firaun ma mangalapi si Josep, jadi hatop ma dipalua nasida ibana sian hurungan i, dinabung ma misena, jala disingkati angka ulosna, gabe ditopot ma raja Firaun i.\n15Dung i ninna raja Firaun ma mandok si Josep: Adong do sada nipingku, hape ndang adong sijujursa. Alai hubege baritam, didok halak: Ia adong dibege ho nipi, malo do ho manjujursa.\n16Dung i ninna si Josep ma mangalusi raja Firaun: Ndada ahu nian, Debata do paboahon hasonangan tu raja Firaun i!\n17Dung i ninna raja Firaun ma mandok si Josep: Ida ma, huipi do, ahu jongjong di pasir ni batang aek i.\n18Jadi huida ma rungkar sian batang aek i pitu lombu, angka na mokmok, jala na uli rupa, angka na manggagat tu arung.\n19Dung i soluk ma rungkar huida pitu lombu na asing, angka na marniang jala na roa rupa situtu, ndang adong tudosan ni roana i huida di sandok tano Misir.\n20Dung i dipolgak na pitu lombu angka na marniang jala na roa i ma na pitu lombu parjolo, angka na mokmok i.\n21Sahat pe angka i tu butuhana i dipolgak, laos so tanda do naung ro di butuhana i, laos roa do rupanasida, songon na di mulana i. Jadi tarsunggul ma ahu.\n22Dung i huida muse di bagasan nipingku, tubu pitu kambiur sangkambona, angka na porngis jala na denggan.\n23Dung i soluk ma tubu huida pitu kambiur na asing angka na lambang, jala na rohor dibahen alogo sian purba.\n24Jadi dipolgak na pitu kambiur, angka na lambang i ma na pitu kambiur angka na denggan i. Nunga nian hupaboa luhutna tu angka pangarunding, alai ndang adong nanggo sada na malo manjujur di ahu.\n25(III.) Dung i ninna si Josep ma tu raja Firaun: Sada do pandok ni na dua nipi ni raja Firaun; dipaboa Debata do tu raja Firaun, na naeng pamasaonna.\n26Na pitu lombu angka na denggan i, pitu taon do i; na pitu kambiur, angka na denggan i, laos pitu taon do i; sada do tahe lapatan ni nipi i.\n27Na pitu lombu angka na marniang, jala na roa i, angka na rungkar i ihut tu bongka ondeng, pitu taon do i; na pitu kambiur, angka na lambang jala na rohor binahen ni alogo sian purba, boaboa ni pitu taon haleon do i.\n28I ma hata na hupaboa i tu raja Firaun: Dipalumba Debata do tu raja Firaun, na naeng pamasaonna.\n29Ida ma, masa ma pitu taon hadumaon bolon di sandok tano Misir.\n30Ihut ma tusi muse masa pitu taon haleon, gabe lupa ma sude hadumaon i di tano Misir; jadi pansing ma tano i bahenon ni haleon i.\n31Ndang be botoon ni halak hadumaon ni tano i bahenon ni haleon na soluk i, ai tung na pitor situtu do i.\n32Angkup ni, umbahen na pola dua hali marnipi raja Firaun, paboa gomos ni boaboa na sian Debata, jala tibuna pamasaon ni Debata.\n33On pe, didiori raja Firaun ma sada halak na pantas jala na pistar marroha, sipabangkitonna patotahon tano Misir i.\n34Didokkon raja i ma ibana pabangkithon angka sintua di tano i mangidohon saparlima sian tano Misir di na pitu taon hadumaon i.\n35Asa dipapungu nasida sude sipanganon saleleng angka taon hadumaon, angka na ro on, asa dipagukguk hian eme marpandapotan tu raja Firaun, pajopon ni angka huta bahen sipanganon sogot.\n36Asa adong hian bahen bohal ni tano i tumagam na pitu taon haleon i, angka na songgop sogot tu tano Misir, asa unang mate so mangan, isi ni tano i.\n37(IV.) Denggan ma hata i di roha ni raja Firaun dohot di roha ni angka naposona sudena.\n38Jadi ninna raja Firaun ma mandok angka naposona i: Tung tagamon ma jumpang hita jolma songon ibana, na niinganan ni Tondi ni Debata?\n39Dung i didok raja Firaun ma tu si Josep: Dung dipabotohon Debata tu ho sudena i, ndang adong jolma na umpantas marroha jala na umpistar sian ho.\n40Sahat tu ho ma bagashu, guru dokmu ma sandok bangsongki; holan habangsa harajaon i ma husurunganku sian ho.\n41Angkup ni ninna raja Firaun mandok si Josep: Ida ma, nunga hupasahat tu ho sandok tano Misir on.\n42Dung i diumpat raja Firaun ma tintinna sian tanganna, jala disolukkon tu tangan ni si Josep, dilehon dohot surta na bontar bahen abitna dohot sampesampena, dibahen dohot horungkorung sere tu rungkungna.\n43Dung i dipahundul ibana tu huretana paidua huhut martingting i di jolona: Marsomba ma hamu! Asa sahat tu ibana ma sandok tano Misir.\n44Dung i ninna raja Firaun ma mandok si Josep: Ahu do nian raja Firaun, alai ndang na jadi hindaton ni manang ise tanganna manang patna di sandok tano Misir, nda lomo roham.\n45Jadi dibahen raja Firaun ma goar ni si Josep: Zopenat Paneah (sipangolu portibi on), jala dilehon tu ibana si Asnat, boru ni si Potipera, malim di huta On, bahen jolmana. Dung i borhat ma si Josep mangaliati tano Misir i.\n46Tolupulu taon do umur ni si Josep di na jongjong i ibana di jolo ni si Firaun, raja ni Misir i. Asa borhat sian jolo ni raja Firaun ma si Josep i, laho mangaliati sandok tano Misir.\n47Jadi mansai gukguk parbue ni tano i di na pitu taon hadumaon i.\n48Dung i dipapungu si Josep ma nasa goargoar ni sipanganon ni na pitu taon i, angka na di tano Misir i, jala disimpan sipanganon i tu angka huta, gogo ni hauma na humaliang ganup huta, dibahen tu bagasan.\n49Jadi sobokkon rihit na di pasir ni laut hagogodang ni eme na pinagukguk ni si Josep i, pola dipasohot muse mamilangi, ai ndang be habilangansa.\n50(V.) Dung i tubu ma dua anak di si Josep, tagan so ro dope taon haleon i, angka na tinubuhon ni si Asnat, boru ni si Potipera, malim di huta On.\n51Dibahen si Josep ma goar ni buhabajuna i: Si Manasse, ai lupa do ahu, dibahen Debata di sude pardangolanki, ro di bagas ni damang i sudena, ninna.\n52Dibahen goar ni na paduahon i: Si Epraim: Ai gabe do ahu ditumpak Debata di tano pardangolanki, ninna.\n53Jadi dung salpu na pitu taon hadumaon i di tano Misir.\n54Mamungka ma ro na pitu taon haleon, songon na nidok ni si Josep hian, gabe haleonon ma saluhut luat ni halak; alai anggo di sandok tano Misir, adong do sipanganon.\n55Dung i haleonon ma muse dohot sandok tano Misir i, jadi mangalualu tu raja Firaun ma na torop i mangido sipanganon. Alai ninna si Firaun ma mandok sude isi ni Misir: Si Josep ma topot hamu, na nidokna i ma bahen hamu.\n56Jadi dung haleonon saluhut luat ni halak, diungkap si Josep ma sude sopo parpeopan eme, digadisi ma i tu halak Misir, ai tung na potir situtu do haleon i di tano Misir.\n57Dung i angka ro ma isi ni sude luat tu tano Misir, manuhori sipanganon sian si Josep; ai tung na potir situtu do haleon i di sandok tano on.


II RAJA-RAJA 12 - BIBLE & BUKU ENDE ONLINE\n12:1 Marumur pitu taon do si Joas, uju na bangkit raja ibana.\n12:2 Papitutaonhon dung raja si Jehu, bangkit raja ma si Joas, jala opatpulu taon lelengna ibana mangarajai di Jerusalem; ia goar ni inana i ma si Zibia sian Berseba.\n12:3 Dung i diulahon si Joas ma lomo ni roha ni Jahowa saleleng mangolu ibana, saleleng diajari malim Joiada ibana.\n12:4 Holan angka tambak tahe ndang dilohai, sai mamele dope dohot manutung daupa halak situan na torop i di atas angka tambak i.\n12:5 Dung i ninna si Joas ma tu angka malim: Sandok perak naung niuras, na somal binoan ni halak masuk tu joro ni Jahowa, i ma perak na nilehon ni halak bahen tobus ni hosa, saluhut perak na nilehon ni ganup sian ringgas ni rohana mamboan tu joro ni Jahowa.\n12:6 I ma sibuaton ni angka malim di nasida, ganup sian sihasolhotanna; ingkon pangkeonna do i pauliuli na sega di joro i, manang aha pe tahe na sega jumpangsa disi paulionna do.\n12:7 Alai nunga pola duapulu tolu taon dung raja si Joas, laos so adong dope dipauli angka malim i na sega di joro i.\n12:8 Jadi dijou raja Joas ma malim Joiada rap dohot angka malim na asing, ninna ma mandok nasida: Boasa so dipauli hamu dope na sega di joro i? Nuaeng pe ndang jadi be buatonmuna perak sian sihasolhotanmuna i, ingkon lehononmuna do i laho paulihon na sega di joro i.\n12:9 Jadi dioloi angka malim i ma hata i, ndang be dibuat perak sian halak situan na torop i, jala ndang be nasida paulihon na sega di joro i.\n12:10 Dung i dibuat malim Joiada ma sada poti, jala dituhak ma langkopna i, jala dipeakkon poti i dingkan siamun ni langgatan laho masuk jolma i tu joro ni Jahowa; jadi malim angka na marjaga di lambung lobulobu mandekdekkon sandok perak na binoan ni halak tu joro ni Jahowa.\n12:11 Ia dung diida nasida naung godang perak i di bagasan poti i, ro ma sahalak juaratulis ni rajai rap dohot sintua ni malim i, ditimpus ma perak i tu bagasan puro, dung dibilang na dapotsa di bagasan joro ni Jahowa.\n12:12 Jadi dung didasing nasida perak i, dipasahat ma i tu tangan ni halak panahatan ni ulaon, angka na parenta joro ni Debata, asa nasida muse mangalehon upa tu angka tukang hau dohot pande, angka na mangula di joro ni Jahowa.\n12:13 Tole angka tukang dohot halak pandakdak batu, huhut manuhor parhau dohot batu naung nidakdak laho paulihon na sega di joro ni Jahowa, tole sandok harugian laho pauli joro ni Jahowa, nasida paturehon.\n12:14 Alai tahe ndang dipauli sian i di joro ni Jahowa angka pinggan perak manang raut manang mangkuk parburian manang sarune, manang dia tahe ulaula sere dohot perak anggo sian perak na binoan tu joro ni Jahowa.\n12:15 Ingkon dilehon do i tu halak pangula, asa dipauli nasida marhite sian i na sega di joro ni Jahowa.\n12:16 Jala ndang pola masietongan nasida dohot baoa panahatan ni perak i, asa lehononna tu halak pangula, ai masihaposan do nasida.\n12:17 Alai anggo perak sian pelean hasalaan dohot perak sian pelean pardosaon, ndang diboan anggo i tu joro ni Jahowa, di angka malim do i.\n12:18 Uju i ma nangkok si Hasael, raja sian Ram laho marporang dompak Gat laos dipapatu do i. Dung i dipatohom si Hasael ma bohina laho nangkok tu Jerusalem.\n12:19 Jadi dibuat si Joas raja sian Juda ma nasa ugasan na pinarbadiaan, na pinarbadia ni angka ompuna si Josapat, si Joram dohot si Ahasia, angka raja sian Juda dohot na pinarbadiana sandiri ro di nasa sere na jumpang di tongatonga ni arta, angka na pineop di joro ni Jahowa dohot di bagas ni rajai, jala ditongoshon do i tu si Hasael, raja sian Ram; gabe mundar ma ibana sian Jerusalem.\n12:20 Jamita na tinggal i dope sian si Joas ro di sude na niulana, nda tarsurat do i di bagasan buku jamita ni angka raja sian Juda?\n12:21 Jadi hehe ma angka naposona mambahen parbulanan mangalo ibana, laos dibunu nasida si Joas i di bagasan jabu Milo, laho tuat tu Sila.\n12:22 Ai ditodos si Jozakar, anak ni si Simeat dohot si Josabad, anak ni si Somor, naposona i ibana gabe mate; jadi tartanom ma ibana di lambung ni angka ompuna di huta ni si Daud, jala si Amasia anakna i bangkit raja singkatna.


HESEKIEL 12 - BIBLE & BUKU ENDE ONLINE\n12:1 Dung i ro muse hata ni Jahowa tu ahu, songon on:\n12:2 Ale anak ni jolma, di tongatonga ni bangso na manggunturi do ho maringan, angka parmata na marnida nian, hape ndang marnida, angka parpinggol na marbinege nian, hape ndang dibege, ai bangso panggunturi do nasida.\n12:3 Dibahen i ho ale anak ni jolma, bahen ma di ho angka parhohas parbungkason, jala bungkas ma ho arian di adopan ni matanasida. Ingkon bungkas ho sian ingananmu tu inganan na asing di adopan ni matanasida, anggiat mamoto rohanasida, ai bangso panggunturi do nasida.\n12:4 Ingkon paruaronmu angka parhohasmu arian i di adopan ni matanasida, songon angka parhohas parbungkason. Alai ingkon bodari pe ho ruar di adopan ni matanasida, songon na somal haruruar ni halak na bungkas.\n12:5 Ingkon di adopan ni matanasida dungkirdungkironmu dorpi, asa sian i ho ruar.\n12:6 Ingkon di adopan ni matanasida ampehononmu tu abaram, dung pe holom asa ruar usungonmu, ingkon tujunganmu bohim, jala ndang jadi idaonmu tano i; ai nunga hubahen ho gabe tudosan halongangan di bangso Israel.\n12:7 Jadi hubahen ma songon na tinonahon i tu ahu: Huparuar arian angka parhohashu, songon angka parhohas parbungkasan, jala hudungkirdungkiri bodarina i dorpi i torus dohot tanganku sandiri; dung pe holom asa ruar huusung, huampehon tu abarangku di adopan ni matanasida.\n12:8 Alai manogotna i ro ma hata ni Jahowa tu ahu, songon on:\n12:9 Atehe ale anak ni jolma, nda tung adong sian bangso Israel, bangso panggunturi i, angka na mandok tu ho: Aha do na binahenmu?\n12:10 Dohononmu ma tu nasida: Songon on do hata ni Tuhan Jahowa: Marhahonaan tu raja di Jerusalem do i dohot tu sandok bangso Israel, angka na di tongatongana.\n12:11 Dohononmu ma: Ahu do apala tanda halongangan di hamu; suang songon na hubahen i, ingkon bahenon tu nasida, ingkon mardalan nasida tu parbungkasan, tu habuangan.\n12:12 Ia raja na di tongatonganasida, pasoratonna ma abarana, dung pe holom asa ruar usungonna, dorpi i do dungkirdungkirannasida laho paruarhon sian i; tujunganna ma bohina i, alai na so jadi idaon ni matana tano i.\n12:13 Lingkuphononku huhut rambangku tu atasna, asa tartangkup ibana di bagasan jorgongku, jala ahu mamboan ibana tu Babel, tu tano ni halak Kasdim, alai ndang jadi idaonna tano i, laos mate disi ibana.\n12:14 Jala saluhut angka na humaliang ibana, angka na hinarana ro di sandok paranganna, paserahonku do tu saluhut desa, jala podang i do sintahonku sian pudinasida.\n12:15 Asa tung ditanda nasida ahu do Jahowa, ia dung mampar nasida hubahen di tongatonga ni angka parbegu, jala hupaserak nasida tu angka luat ni halak.\n12:16 Alai tebahononku do sian nasida angka baoa, hira pamilangina angka na malua sian podang, sian haraparon dohot sian begu antuk, asa nasida sandiri manjamitahon saluhut biasbias angka na niulanasida di tongatonga ni angka parbegu hasahatannasida i, asa ditanda nasida ahu do Jahowa.\n12:17 Dung i ro muse ma hata ni Jahowa tu ahu songon on:\n12:18 Ale anak ni jolma, ingkon mardongan raion ho laho manganhon rotim, jala mardongan hatahuton dohot hagogotan inumonmu aek.\n12:19 Jala dohononmu ma tu bangso ni tano i: Songon on do hata ni Tuhan Jahowa taringot tu isi ni Jerusalem, angka na di tano Israel: Ingkon mardongan hagodoron panganonnasida rotinasida i, jala mardongan hapariron inumonnasida aek, ala naung tarulang tanona, bolong ia hinagabena binahen ni pangarupaon ni saluhut angka pangisina.\n12:20 Jala tarulang do huta angka na niinganan na sai laon, jala tano i gabe halongonan, asa tung ditanda nasida ahu do Jahowa.\n12:21 Dung i ro muse ma hata ni Jahowa tu ahu, songon on:\n12:22 Ale anak ni jolma, umpama dia do i na mehet di hamu di tano Israel songon on: Laon dope angka ari i, jala nunga pesan sandok alatan.\n12:23 Dibahen i dohononmu ma tu nasida: Songon on do hata ni Tuhan Jahowa: Pasadionku ma umpama i, asa unang be parumpamahononnasida di Israel, ingkon dohononmu ma tu nasida: Nunga jonok angka ari i dohot hata ni sandok alatan i.\n12:24 Ai ndang tagamon adong be agia aha alatan sipaotooto, manang pangarundingon lesemlesem di tongatonga ni bangso Israel.\n12:25 Ai ahu Jahowa sandiri mangkatai, manang hata dia huhatahon, ingkon pasautonku do i, ndang be togangonku, ai di angka arimuna, ho ale bangso panggunturi hatahononku, sada hata jala pasautonku, ninna Tuhan Jahowa.\n12:26 Dung i ro muse hata ni Jahowa tu ahu songon on:\n12:27 Ale anak ni jolma, ida ma, hata ni bangso Israel songon on: Alatan na niidana i, laon dope ariarina, jala taringot tu tingki angka na dao do ibana manurirangi.\n12:28 Dibahen i dohononmu ma tu nasida: Songon on do hata ni Tuhan Jahowa: Ndang be togangonku saluhut angka hatangku; hata naung huhatahon i, ingkon pasautonku do i, ninna Tuhan Jahowa.


I SAMUEL 11 - BIBLE & BUKU ENDE ONLINE\n11:1 Dung i nangkok ma si Nahas, marga Amon, jala marungkum dompak Jabes di Gilead; jadi ninna sude baoa ni Jabes ma tu si Nahas: Bahen ma parjanjian tu hami, asa huoloi hami rodim.\n11:2 Jadi ninna si Nahas, marga Amoni ma tu nasida: Olo pe ahu marjanji tu hamu, molo dung hupulsikkon mata siamun ni saluhut hamu dohot mambahen haurahon tu sandok Israel.\n11:3 Dung i ninna angka sintua ni Jabes ma tu ibana: Loas ma hami marpingkir pitu borngin on, asa marsuru angka suruan hami tu sandok partalpahan ni Israel; molo tung laos soadong na palua hami, ruar pe hami mandapothon ho.\n11:4 Dung i sahat ma angka suruani tu Gibea-Saul, jala dihatahon angka hata i tu pinggol ni situan natorop i. Jadi dipangiar nasida suarana be tumatangis.\n11:5 Dung i ida ma, ro do tongon si Saul mangadu lombu sian ladang, gabe didok si Saul ma: Aha do huroha na masa di bangso i umbahen tumatangis nasida? Jadi dipajojor nasida ma tu ibana hatahata ni halak Jabes i.\n11:6 Jadi dung dibege si Saul angka hata i, songgop ma Tondi ni Debata tu ibana, marsigorgor situtu ma rimasna.\n11:7 Dung i dibuat ma sapasang lombu, laos ditanggoi, jala dipantongoshon tu sandok partalpahan ni Israel, binoan ni angka suruan laho maningtingkon: Manang ise na so borhat mangihuthon si Saul dohot si Samuel, songon i do bahenon tu lombuna. Jadi madabu hatahuton sian Jahowa tu bangso i, borhat be ma nasida, hira sahalak sambing.\n11:8 Dung i dibilang ma nasida di Besek, jadi tolu ratus ribu ma torop ni halak Israel, jala tolupulu ribu ia halak Juda.\n11:9 Dung i didok angka nasida ma tu suruan, angka na ro i: Boti ma dohononmuna tu halak Jabes di Gilead: Ingkon marsogot dapotan pangurupion hamu apala di parngiar ni mata ni ari. Jadi dung ro angka suruani, jala dibaritahon barita i tu angka baoa sian Jabes, las ma rohanasida.\n11:10 Dung i ninna angka baoa sian Jabes ma: Marsogot ma hami ruar mandapothon hamu, asa bahenonmuna tu hami sandok guru lomo ni rohamuna.\n11:11 Tole marsogotna i diaturhon si Saul ma bangso i bahen tolu parduaan, gabe disola nasida ma tongatonga ni parsaroan i, tongon uju di gansi marhira torang ari, gabe tunduk ma halak Amon ro di parngiar ni ari; marserak ma ianggo angka na teba i, ndang tading nanggo dua halak sauduran.\n11:12 Dung i ninna situan natorop i ma tu si Samuel: Ise do angka na mandok: Tung si Saul ma mangarajai hita? Lehon tuson angka baoa i, asa hubunu hami nasida.\n11:13 Alai ninna si Saul ma: Ndang jadi bunuon manang ise sadarion, ai apala sadarion mambahen pangurupion Jahowa di Israel.\n11:14 Dung i ninna si Samuel ma tu bangso i: Beta hita laho tu Gilgal, asa itaparata disi harajaon i.\n11:15 Jadi laho ma sandok situan natorop i tu Gilgal pabangkithon si Saul disi gabe raja di jolo ni Jahowa di Gilgal, jala dipelehon disi angka pelean hamauliateon di jolo ni Jahowa. Jadi marlas ni roha situtu ma disi si Saul dohot saluhut baoa ni Israel.


Yohanes 20 (TOBA)\nI. Mulak mangolu Kristus. Si Petrus dohot si Johannes ro tu tanoman 1-10. II. Diida si Maria Ibana 11-18. III. Dipataridahon Jesus dirina tu siseanna 19-23. IV. Dohot si Tomas gabe porsea 24-31.\n1(I.) Dung i di ari parjolo dung salpu ari Sabbat, laho ma si Maria Magdalena sogot di na holom i dope tu tanoman i, jadi diida ma, naung dihindat batu i sian tanoman i.\n2Gabe marlojong ma ibana manopot si Simon Petrus dohot sisean na sada nari, haholongan ni roha ni Jesus, paboahon tu nasida: Nunga dibuat na mambuat Tuhan i sian tanomanna; ndang binoto, manang tudia ditaruhon.\n3Jadi borhat ma si Petrus dohot sisean na sada nari, jadi sahat ma nasida tu tanoman i.\n4Na rap marlojong do na dua i, gabe marhajoloan do sisean na sada, na humatop sian si Petrus, gabe parjolo ma ibana sahat tu tanoman i.\n5Jadi dipaunduk ma dirina, diida ma peak angka pangalilit; alai ndang bongot ibana.\n6Ro ma nang si Petrus sian pudina; dibongoti ma tanoman i jadi diida ma peak angka pangalilit i.\n7Anggo sekka panaputi ni uluna ndang rap dohot angka pangalilit i, pulik do dibalun tu ingananna.\n8Disi pe asa bongot nang sisean na sada, naung parjolo sahat tu tanoman i; dipanotnoti, gabe porsea ma ibana.\n9Ai ndang dope diantusi nasida hata ni Surat i na mandok: Ingkon hehe Ibana sian na mate.\n10Asa muli ma sisean na dua i.\n11(II.) Laos jongjong do si Maria dibalian ni tanoman i tumatangis, jadi di partangisna i dipaunduk ma ibana dompak tanoman i.\n12Gabe diida ma hundul disi surusuruan dua, parabit na marlinanglinang; na sada tartungkan julu on, na sada nari tartungkan inganan ni pat ni hapeahan ni bangke ni Jesus.\n13Didok nasida ma tu ibana: Boasa tangis ho, inang? Jadi dialusi ma nasida: Dibuat na mambuat do Tuhanki; ndang huboto, manang na tudia ditaruhon.\n14Mandok songon i, humusor ma ibana dompak pudi, gabe diida ma Jesus jongjong disi; alai ndang ditanda.\n15Dung i didok Jesus ma tu ibana: Boasa tangis ho, inang? Ise dilului ho? Jadi dirimpu rohana ma, tukang porlak i Ibana, gabe didok ma tu Ibana: Anggo hamu do mambuat Ibana, paboa hamu ma tu ahu, manang na tudia ditaruhon hamu asa hualap Ibana!\n16Dung i didok Jesus ma tu ibana: Maria! Jadi didompakkon si Maria ma Ibana huhut mandok: Ale Guru! (Rabbuni, anggo di hata Heber).\n17Jala didok Jesus ma tu ibana: Unang Ahu jama; ai ndang dope nangkok Ahu tu Ama i. Alai laho ma ho tu angka anggingki, dok ma tu nasida: Na laho nangkok ma Ahu tu Damang jala Amamuna, tu Debatangku jala Debatamuna.\n18Dung i laho ma si Maria Magdalena, dibaritahon ma tu angka sisean i: Nunga huida Tuhan i, jala angka on do hatana tu ahu.\n19(III.) Jadi dung bot ari, di ari parjolo dung salpu ari Sabbat, di naung sordak angka pintu ni inganan ni angka sisean i, ala ni biar ni rohanasida mida angka Jahudi, ro ma Jesus jongjong tu tongatonganasida, jadi didok ma tu nasida: Dame ma di hamu!\n20Jadi dung didok songon i, dipatuduhon ma tanganna dohot andorana tu nasida, gabe las ma roha ni angka sisean i, ala naung diida nasida Tuhan i.\n21Dung i diulahi Jesus ma mandok tu nasida: Dame ma di hamu! Songon sinuru ni Ama i Ahu, suruonku hamu.\n22Jadi dung didok songon i, mangombus ma Ibana dompak nasida, huhut ma didok: Jalo hamu ma Tondi Parbadia!\n23Molo disesa hamu dosa ni manang ise, naung sesa ma i; molo dipahot hamu dosa ni manang ise, hot do i.\n24(IV.) Alai anggo si Tomas, sada sian na sampuludua i, na margoar Linduat, ndang rap dohot nasida, di na ro i Jesus.\n25Gabe didok angka donganna sisean ma tu ibana: Nunga huida hami Tuhan i! Alai dialusi ma nasida: Na so tupa porsea ahu, molo so huida di tanganna i bogas ni labang i, laos dijama jarijaringku bogas ni labang i, jala ia so dijama tanganku andorana i.\n26Dung salpu ualu borngin, pungu ma muse angka sisean i di bagasan, rap dohot si Tomas. Dung i ro ma Jesus, di na sordak i angka pintu, jongjong tu tongatonganasida, didok ma: Dame ma di hamu!\n27Dung i didok ma tu si Tomas: Boan tu on jarijarimi jala ida ma tanganku! Surdukkon ma tanganmi manjama andorangku! Unang ganggu roham; sai porsea ma ho!\n28Gabe ninna si Tomas ma mangalusi Ibana: Tuhanku jala Debatangku!\n29Jadi didok Jesus ma tu ibana: Ala diida ho Ahu, umbahen na gabe porsea ho. Martua ma angka na porsea, atik pe so diida!\n30Godang dope tanda angka na asing na pinatupa ni Jesus di jolo ni angka siseanna, angka na so sinurat di buku on.\n31Alai umbahen na sinurat angka on, asa porsea hamu, Jesus do Kristus, Anak ni Debata; jala asa hamu angka na porsea i dapotan hangoluan marhitehite Goarna.


V Musa 34 | Alkitab TOBA\n← Josua 1\nV Musa 33 →\nAugust 21, 2008 · 12:51\n34:1 Dung i nangkok ma si Musa sian adaran Moab tu dolok Nebo, i ma punsu ni Pisga, tondong ni Jeriko. Dung i dipatuduhon Jahowa ma tu ibana sandok tano olat ni Gilead sahat ro di Dan.\n34:2 Tole muse sandok Naptali, tano Epraim dohot Manasse, nang sandok tano Juda sahat ro di laut tungkan hasundutan.\n34:3 Tole muse tano na tungkan dangsina dohot luat di rura Jeriko, huta parharambiran, sahat ro di Zoar.\n34:4 Dung i ro ma hata ni Jahowa tu ibana: I ma tano naung huuarihon hian tu si Abraham, si Isak dohot si Jakkob, ningku hian do: Tu pinomparmu ma lehononku on. Nunga hupatuduhon tu ho, diida matam, alai ndang jadi ho taripar masuk tusi.\n34:5 Jadi mate disi ma si Musa, naposo ni Jahowa di tano Moab, ngomngom tu pamangan ni Jahowa.\n34:6 Laos Jahowa mananom ibana di rura i, di tano Moab, tondong ni Betpeor, jala ndang adong nanggo sahalak na umboto hinamborna rasirasa sadarion.\n34:7 Marumur saratus duapulu taon si Musa di hamamatena, ndang pola homur anggo matana jala ndada surut gogona.\n34:8 Dung i ditatangisi halak Israel ma si Musa di adaran Moab tolupulu ari lelengna; marujung ma dibahen nasida angka ari partatangison dohot pangandungon ala si Musa.\n34:9 Dung i gok Tondi hapistaran ma roha ni si Josua, anak ni si Nun, ai nunga diampehon si Musa hian tanganna tu ibana, jala ditangihon halak Israel do ibana, jala diulahon hombar tu na tinonahon ni Jahowa hian tu si Musa.\n34:10 Dung i ndang adong be hehe di tongatonga ni Israel sada panurirang songon si Musa na mananda Jahowa adop bohi be.\n34:11 Taringot tu saluhut tanda dohot halongangan, na sinuru ni Jahowa ibana, bahenonna angka i di tano Misir, tu si Firaun, tu sude naposona dohot tu sandok tanona.\n34:12 Dohot taringot tu sandok tangan na gogoi dohot taringot tu sandok hasonggoton bolon na binahen ni si Musa di adopan ni sandok Israel.